10 negeri dijangka dibadai hujan lebat, ribut petir petang ini
Oleh KOSMO!

8 Oktober 2022, 4:44 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan lebat, ribut petir beserta angin kencang di 10 buah negeri petang ini.
MetMalaysia dalam kenyataan di laman Facebooknya berkata, amaran cuaca tersebut dijangka berlarutan sehingga pukul 7 petang nanti.
Antara negeri yang terlibat adalah Kedah, Perak, Kelantan, Terengganu, Pahang, Melaka, Johor, Sarawak, Sabah serta Wilayah Persekutun Labuan.
“Di Kedah ia melibatkan daerah Sik, Baling dan Kulim, manakala bagi Perak membabitkan Hulu Perak, Kuala Kangsar, Kinta serta Kampar.
“Bagi Negeri Kelantan, amaran ini dikeluarkan untuk daerah Jeli dan Kuala Krai, manakala di Terengganu ia melibatkan daerah Hulu Terengganu, Marang, Dungun serta Kemaman, ” katanya.
Ujar MetMalaysia, amaran sama turut dikeluarkan bagi negeri Pahang iaitu di Tanah Tinggi Cameron dan Lipis, manakala di Johor ia membabitkan daerah Tangkak, Segamat, Muar, Batu Pahat, Kluang, Mersing serta Kota Tinggi.

“Bagi negeri Melaka pula ia melibatkan keseluruhan kawasan di negeri itu, manakala untuk Sarawak ia membabitkan kawasan Sibu (Selangau), Mukah (Mukah), Kapit (Kapit dan Belaga), Bintulu, Miri dan Limbang.
“Di Sabah, antara kawasan terjejas adalah Pedalaman (Sipitang, Tenom, Kuala Penyu, Beaufort dan Nabawan), Pantai Barat (Papar, Putatan, Penampang, Kota Kinabalu, Tuaran dan Kota Belud), Sandakan (Tongod, Telupid dan Kinabatangan) dan Kudat (Kota Marudu, “jelasnya.
Tambah MetMalaysia, turut menerima amaran sama adalah seluruh kawasan di Labuan. -KOSMO! ONLINE


Tya Arifin sedih ‘gaya seksi’ atas katil disalah anggap
Oleh MOHAMMAD SHAHEMY AZMI

8 Oktober 2022, 4:05 pm
PETALING JAYA – Pelakon juga usahawan popular, Tya Arifin menzahirkan kesedihan selepas menjadi mangsa fitnah ekoran penyebaran sebuah video di sebalik tabir memperlihatkan beberapa aksi seksinya sehingga dikecam sebagai keterlaluan oleh netizen.
Tampil membersihkan semula imejnya, Tya atau nama sebenarnya Nurtia Wulandari memberitahu, video di sebalik tabir yang disebarkan oleh individu tidak bertanggungjawab itu tidak seharusnya berlaku.
“Video yang disebarkan itu tidak sepatutnya ditularkan kepada umum kerana versi sepenuhnya akan dilancarkan pada 10 Oktober ini.
“Terdapat pihak yang mengambil rakaman semasa penggambaran dan menyebabkan timbul pelbagai perspektif berbeza oleh masyarakat. Biasalah ketika penggambaran ada orang luar yang datang dan sebarkannya,” ujar Tya menerusi hantaran yang dimuat naik dalam TikTok miliknya.
Kata ibu kepada dua orang cahaya mata itu lagi, biarpun sedih atas apa yang terjadi, dia enggan mengulas lanjut mengenai perkara tersebut sebaliknya meminta peminat supaya menunggu kisah yang sebenar di sebalik video berkenaan.
“Saya sedih kerana video itu tersebar lebih awal. Untuk semua, sabar dan tengok apa yang sebenarnya berlaku apablia video penuh itu dilancarkan nanti.

“Terima kasih kerana memberi sokongan kepada saya,” katanya.
Penjelasan menantu tiri kepada penyanyi tersohor negara, Datuk Seri Siti Nurhaliza itu bagaimanapun tetap dihentam hebat netizen apabila didakwa sekadar gimik atau strategi pemasaran untuk tujuan publisiti semata-mata.
“Marketing zaman sekarang. Duit dan duit!” kata seorang netizen.
Sejak beberapa hari lalu, nama Tya menjadi sebutan netizen dalam media sosial gara-gara video di sebalik tabir pembikinan iklan produk keluarannya.
Dalam video berkenaan, Tya dikatakan telah membuat beberapa gaya yang dianggap seksi dan keterlaluan oleh netizen.
Menerusi video yang di muat naik oleh seorang pengguna TikTok, rata-rata netizen menyifatkan gaya ‘posing’ Tya tidak bersesuaian dengan imejnya yang bertudung.
Malah, mereka mendakwa Tya sanggup menjatuhkan maruahnya sendiri sebagai seorang wanita Muslimah demi mempromosikan produk.


PHSAM lancar Audi A3 Sedan
Oleh AFIFI HAFIZ MOHD NOR

8 Oktober 2022, 3:42 pm
PETALING JAYA – PHS Automotive Malaysia (PHSAM) telah melancarkan model Audi A3 Sedan generasi kedua semalam.
Menurut kenyataan PHSAM, model itu kini menggabungkan bahasa rekaan baharu yang lebih menyerlah dengan teknologi termaju dan menjanjikan pengalaman pemanduan mengujakan.
Katanya, ruang dalaman A3 Sedan direka lebih luas berbanding model terdahulu dengan menggabungkan aspek kemewahan dan teknologi terkini dengan sempurna.
“Misalnya dengan kokpit maya Audi, paparan sentuh MMI navigation plus bersaiz 10 inci dan perkhidmatan ketersambungan  Audi connect plus sebagai ciri standard,” katanya.
Tambahnya, bahagian luaran direka dengan lebih maskular dan garang serta A3 Sedan menampilkan rupa serba baharu.
“Bahagian hadapan didominasi oleh Singleframe dengan gril bercorak sarang lebah (honeycomb) yang diserlahkan bersama sepasang lampu utama.

“Garis badan A3 Sedan diteruskan hingga ke bampar belakang yang membuatkannya kelihatan lebih panjang dan memberikan bahagian belakangnya gayaan yang elegan,” tambahnya.
Model itu ditawarkan pada harga bermula RM331,990.00 dengan penyelenggaraan percuma selama tiga tahun serta jaminan perbatuan tanpa had dan bantuan tepi jalan selama lima tahun.
Tempahan Audi A3 Sedan boleh dibuat di semua Audi Centres di Setia Alam, Glenmarie dan Juru. – KOSMO! ONLINE


Rakyat Malaysia buang 4,081 tan makanan
Oleh SAFINA RAMLI

8 Oktober 2022, 4:21 pm
GEORGE TOWN – Persatuan Pengguna Pulau Pinang (CAP) berusaha memberi kesedaran kepada masyarakat supaya mengelak pembaziran menerusi kaedah menukar lebihan makanan kepada hidangan yang baharu.
Presidennya, Mohideen Abdul Kader berkata, CAP meraikan Minggu Tindakan Hijau (Green Action Week) tahun ini bertemakan “Komuniti Berkongsi” dengan berkongsi beberapa petua penyediaan makanan baharu.
”Perkongsian ini adalah untuk menggalakkan rakyat Malaysia mengubah tabiat membuang sisa makanan yang masih boleh dimakan.
”Dengan membuat makanan baharu daripada lebihan makanan ini, kita boleh membantu mengurangkan sisa dan pembaziran makanan di Malaysia,” katanya di sini hari ini.
Menurut Mohideen, usaha tersebut adalah satu tindakan paling mudah untuk menjimatkan wang, mengurangkan karbon dan memulihara sumber.
”Pada 2021, rakyat Malaysia telah membuang 4,081 tan makanan yang masih boleh dimakan seperti yang didakwa oleh SWCorp.

“Lebihan makanan seperti nasi, roti dan mee boleh ditukar menjadi makanan yang ringkas tetapi masih sesuai untuk dimakan.
”Menurut SWCorp Malaysia, 24 peratus sisa makanan seperti lebihan sayur-sayuran dan daging yang dikumpul pada 2021 masih boleh dimakan,” katanya.


Jangan jadikan sesi perbahasan Bajet 2023 kerja sia-sia
Oleh MUHAMMAD SHAHIZAM TAZALI

8 Oktober 2022, 3:57 pm
ALOR GAJAH – Kerajaan digesa tidak terus bermain tarik tali berhubung status pembubaran Parlimen selepas Bajet 2023 selesai dibentangkan, semalam.
Ahli Majlis Pimpinan Tertinggi (MPT) Parti Pribumi Bersatu Malaysia (Bersatu), Datuk Seri Mohd. Redzuan Md. Yusof berkata, beliau berpendapat kerajaan wajar membubarkan Parlimen dalam masa terdekat sekiranya benar mahu berbuat demikian.
Jelas beliau, ia penting bagi mengelakkan sesi perbahasan dilihat sebagai proses sia-sia kerana perbelanjaan tersebut memerlukan kelulusan Dewan Rakyat dan Dewan Negara sebelum digazetkan.
“Kalau hendak bubar (Parlimen) sekarang, bubarlah, kita negara demokrasi tetapi kena fikirkan juga kesan pembubaran kepada orang ramai yang hendak mengundi dalam keadaan diramalkan banjir dan ekonomi yang belum pulih.
“Saya rasa tidak perlu spekulasi dan sampai bila mahu begini?. Bajet 2023 juga sudah dibentangkan dan akan dibahaskan untuk kelulusan, jadi biarkan proses itu berjalan hingga selesai dan kemudian bubarlah Parlimen.
“Jadi jangan ‘berlakon’ kerana kita tahu bajet ini adalah untuk pilihan raya. Mac tahun depan adalah masa yang sesuai untuk mengadakan Pilihan Raya Umum Ke-15 (PRU-15) selepas mengambil kira pelbagai faktor seperti banjir, kemelesetan ekonomi dan proses bajet digazetkan,” katanya.

Beliau berkata demikian kepada pemberita selepas Majlis Perasmian Marrybrown Cawangan Masjid Tanah di sini, hari ini.
Mengulas lanjut, Mohd. Redzuan berkata, spekulasi pembubaran Parlimen sejak kebelakangan ini hanya merugikan negara dan rakyat.
Kata Ahli Parlimen Alor Gajah itu, para pelabur yang berhasrat untuk masuk ke negara ini terpaksa menangguhkan perancangan mereka kerana mahu melihat keadaan politik selepas PRU-15. – KOSMO! ONLINE


Badan daddy makin susut sebab tekanan perasaan – Yana Najib
Oleh AMRAN MULUP

8 Oktober 2022, 3:50 pm
MELAKA – Tubuh badan bekas Perdana Menteri, Datuk Seri Najib Tun Razak kini susut kerana mengalami tekanan perasaan berikutan merindui ahli keluarga dan akar umbi UMNO, kata anaknya, Nooryana Najwa.
Beliau berkata, oleh itu UMNO dan Barisan Nasional (BN) perlu menegakkan keadilan sewajarnya jika memenangi Pilihan Raya Umum Ke-15 (PRU-15).
Katanya, beliau tetap yakin ayahnya tidak bersalah walaupun Mahkamah Persekutuan menolak rayuan akhir Ahli Parlimen Pekan itu untuk mengetepikan sabitan dan hukuman penjara 12 tahun serta denda RM210 juta.
“Banyak perkara dipohon ayah telah dinafikan kerana itu saya minta UMNO dan BN mempunyai tanggungjawab untuk menegakkan keadilan jika menang PRU-15. Tiada lagi orang lain menjadi mangsa selepas apa yang terjadi kepada ayah.
“Cukup memeritkan buat anak-anak dan adik-beradik melalui saat paling menyukarkan, ayah kini terpaksa belajar hidup seorang diri jauh daripada keluarga sejak berada di penjara.
“Kelmarin saya jumpa ayah, dia semakin susut mungkin sebab stress (tertekan) rindu pada keluarga dan rindu pada denyut nadi ahli UMNO seluruh negara,” katanya ketika berucap pada Persidangan Perwakilan Wanita, Pemuda dan Puteri UMNO Bahagian Tangga Batu di Klebang di sini, malam tadi.

Dalam pada itu, Nooryana Najwa menambah, sewaktu berkunjung ke Penjara Kajang, Selangor Khamis lalu, ayahnya sempat berbisik meminta menyampaikan amanat kepada seluruh ahli UMNO seluruh negara.
“Ayah yakin hanya UMNO dan BN yang mampu memberikan serta mengekalkan kestabilan.
“Dia turut meminta semua ahli kekal bersatu dan bersama hingga ke garisan penamat, kerana kejayaan PRU-15 boleh jadi milik kita,” jelasnya.
– KOSMO! ONLINE


Syed Saddiq sudah berpunya ke?
Oleh KOSMO!

8 Oktober 2022, 4:31 pm
PETALING JAYA – Bekas Menteri Belia dan Sukan, Syed Saddiq Syed Abdul Rahman sering mencuri perhatian.
Selain karier politik, ramai di luar sana yang ingin mengetahui status dirinya sama ada beliau sudah memiliki teman istimewa atau tidak.
Persoalan itu sudah nampaknya ‘masih tergantung’ menerusi temu bual bersama pencipta konten di TikTok, Asri Kamarudin, dengan mengemukakan soalan berbunyi, ‘Get back dengan ex or someone new (Kembali semula kepada bekas kekasih atau orang baru)?’, kepada Syed Saddiq.
Syed Saddiq dilihat tidak mengambil masa lama untuk menjawab namun kelihatan masih cuba berselindung dengan statusnya perhubungannya kini.
“Nak cakap ‘ex’ atau someone new ni dia presume (anggap) yang sekarang ni saya tak ada sesiapa. Kalau ada sesiapa, ada orang yang dekat dengan hati, nak cakap ex atau baru, kena marah nanti.
“Tapi to be honest (secara jujurnya) yang paling penting sekali selagi hati berada di tempat yang betul, selagi tu la okey. Tak kisah sesiapa, bila dan mana tempatnya. Paling penting, ‘the heart know what it wants’ (hati tahu apa yang ia mahu),” ujarnya.

Sementara itu di ruangan komen menunjukkan rata-rata netizen memahami cubaan Syed Saddiq menjaga ruang privasinya itu.
“Politician answer always playsafe (Jawapan ahli politik selalu selamatkan diri). Benda tinggal pilih antara dua jawapan tapi dia pusing-pusing,” usik ABU6687.
“Jawapan mudah untuk soalan mudah tapi dia pusing jauh,” komen Kay pula.
“Kalau markah penuh 10, saya bagi 1 markah sebab mencuba. Kalau ikut skema jawapan, kosonglah,” seloroh markotiger. – KOSMO! ONLINE


63 jemaah tarekat percaya Imam Mahdi muncul akan dibawa balik
Oleh AMREE AHMAD

8 Oktober 2022, 3:39 pm
PUTRAJAYA- Kementerian Luar dan Pejabat Menteri di Jabatan Perdana Menteri (Hal Ehwal Agama) akan menyelaraskan usaha penghantaran balik jemaah umrah terkandas di Madinah.
Menurut kenyataan bersama diterbitkan oleh Wisma Putra di sini, kumpulan seramai 63 orang warga Malaysia itu terdiri masing-masing daripada 28 dewasa dan 35 orang kanak-kanak.
“Mereka dibawa oleh gerakan tarekat Naqsyabandiah Al-Khalidiyyah ke Arab Saudi kononnya untuk mengerjakan ibadah umrah pada Mac lalu, namun terkandas sejak Jun lepas,” katanya.
Katanya, kumpulan berkenaan tidak pernah dibawa ke Mekah untuk menyempurnakan ibadah tersebut dan kemudian terperangkap di Madinah sehingga ke hari ini.
Pada 8 Ogos lalu, Menteri di Jabatan Perdana Menteri (Hal Ehwal Agama), Datuk Idris Ahmad mendedahkan mengenai amalan pelik gerakan dipimpin oleh Habib Shah Firdaus Ahmad itu.
Pengikut kumpulan ini yang berpusat di Negeri Sembilan dipercayai konon merancang untuk menunggu kemunculan Imam Mahdi di Arafah pada hari wukuf lalu tetapi kemudiannya hampa.

Mengulas lanjut, Wisma Putra berkata, ketua tarekat tersebut telah pun diusir keluar oleh kerajaan Arab Saudi pada 20 Ogos susulan daripada pelanggaran undang-undang tempatan.
“Jadi, kerajaan Malaysia bersetuju untuk membantu urusan penghantaran balik jemaah yang terkandas itu dengan melibatkan kerjasama antara pelbagai agensi berkaitan.
“Usaha ini akan melibatkan Kedutaan Besar Malaysia di Riyadh dan Konsul Jeneral Malaysia di Jeddah yang bertindak menyelaras mereka agar dapat pulang dalam masa terdekat,” katanya. – KOSMO! ONLINE


Alami masalah penglihatan tidak halang Nur Nilam Sari tamat pengajian
Oleh ZAKKINA WATI AHMAD TARMIZI

8 Oktober 2022, 4:15 pm
SEREMBAN – Walaupun mengalami masalah penglihatan di sebelah mata kanannya sejak berusia tiga tahun, ia tidak menghalang graduan
Kolej Komuniti Tangga Batu, Melaka, Nur Nilam Sari Azimi, 21, untuk menamatkan pengajiannya dalam Sijil Pengembaraan dan Pelancongan.
Menurut anak bongsu daripada lima beradik itu, dia mengalami masalah penglihatan selepas tertusuk senjata tajam ketika kecil dan sejak itu dia tidak melihat menggunakan mata di sebelah kanan.
“Cabaran saya adalah semasa belajar saya kerap mengalami sakit kepala apabila melihat komputer riba dalam masa yang agak lama dan terpaksa menggunakan cermin mata.
“Alhamdulillah, saya berjaya menamatkan pengajian dan memperoleh Purata Nilai Gred Kumulatif (CGPA) 3.86 bagi tiga semester. Sepanjang melanjutkan pelajaran pensyarah dan rakan-rakan banyak membantu saya termasuk membenarkan saya duduk di bahagian depan.
“Saya ketika ini sedang menceburi bidang perniagaan spa bergerak bersama rakan saya sebelum melanjutkan pelajaran di Politeknik dalam bidang pelancongan nanti,” katanya ketika ditemui pemberita di Majlis Konvokesyen Kolej Komuniti Negeri Sembilan dan Melaka di Dewan Tuanku Canselor, Universiti Sains Islam Malaysia (USIM), Nilai hari ini.
Dalam pada itu, seramai 825 orang graduan Diploma dan Sijil dari 11 buah Kolej Komuniti Negeri Sembilan dan Melaka telah diraikan dalam
majlis berkenaan.

Pengarah Kanan (Kompetensi) Jabatan Pendidikan Politeknik dan Kolej Komuniti (JPPKK), Roslee Yahaya berkata, graduan yang dihasilkan Kolej Komuniti berkualiti dan mendapat permintaan tinggi di pasaran berikutan kadar keboleh pasaran graduan sebanyak 94.8 peratus.
“Berdasarkan Laporan Pengesanan Graduan tahun lalu, sebanyak 15.2 peratus graduan Kolej Komuniti telah berjaya menjadi usahawan. Perkembangan positif ini dapat dilihat berdasarkan statistik tahun 2020 iaitu hampir 50,000 usahawan dalam kalangan pelajar telah berjaya dibentuk.
“Daripada jumlah itu, lebih 7,000 graduan masih meneruskan kerjaya sebagai usahawan selepas menamatkan pengajian. Selain itu, Kolej Komuniti komited dalam menyahut seruan kerajaan untuk menghasilkan lebih ramai pekerja mahir,” katanya. – KOSMO! ONLINE


Pekebun kecil getah Felda turut terima BMT RM800 – PM
Oleh NOR AINNA HAMZAH

8 Oktober 2022, 4:04 pm
JEMPOL – Pekebun kecil getah Felda di seluruh negara akan turut menikmati peruntukan Bantuan Musim Tengkujuh (BMT) seperti yang diumumkan dalam Bajet 2023.
Perdana Menteri, Datuk Seri Ismail Sabri Yaakob berkata, kerajaan akan mengubah syarat pemberian BMT yang tidak melayakkan pekebun kecil getah Felda menerima manfaatnya sebelum ini.
Jelasnya, dasar pemberian BMT yang mensyaratkan hanya pekebun kecil getah yang mempunyai tanah seluas bawah lima ekar (2.02 hektar) sebelum ini akan diubah kepada 10 ekar (4.05 hektar) ke bawah.
“Saya nak umumkan hari ini apa yang pekebun kecil pekebun kecil di bawah Pihak Berkuasa Kemajuan Pekebun Kecil Perusahaan Getah (Risda) dapat, pekebun kecil Felda juga akan dapat.
“Bermakna kalau pekebun kecil dapat RM200 sebulan selama empat bulan, pekebun kecil getah Felda pun akan dapat RM200 sebulan selama empat bulan,” katanya.
Beliau berkata demikian ketika berucap sempena Majlis Kenduri Sekampung @ Jelajah Aspirasi Keluarga Malaysia di Sekolah Menengah Kebangsaan (SMK) Felda Palong 7, di sini, hari ini.

Semalam, Menteri Kewangan Tengku Datuk Seri Zafrul Tengku Abdul Aziz mengumumkan BMT kepada pekebun kecil getah negara ini dinaikkan kepada RM800 berbanding RM600 sebelum ini.
BMT yang melibatkan peruntukan RM256 juta itu akan diberikan RM200 sebulan selama empat bulan dan akan memanfaatkan kira-kira 320,000 pekebun kecil.
Dalam Bajet 2022, pemberian BMT sebanyak RM600 disalurkan melalui dua peringkat iaitu RM300 pada November 2022 dan RM300 pada Disember 2022.
Dalam pada itu, Ismail Sabri menjelaskan, BMT yang merupakan elaun bantuan musim hujan kepada penoreh getah diwujudkan oleh kerajaan semasa beliau menjadi Menteri Luar Bandar. – KOSMO! ONLINE


PTPTN komited laksanakan semua inisiatif dalam Bajet 2023
Oleh AHMAD SHAHERMAN SHAMSURI

8 Oktober 2022, 4:00 pm
PETALING JAYA – Perbadanan Tabung Pendidikan Tinggi Nasional (PTPTN) komited untuk melaksanakan semua inisiatif seperti yang telah diumumkan kerajaan pada pembentangan Bajet 2023 di Dewan Rakyat semalam.
PTPTN berkata, perincian pelaksanaan insentif seperti kenaikan jumlah pinjaman, penyediaan pinjaman komputer kepada kumpulan M40 dan diskaun bayaran balik pinjaman PTPTN akan dimaklumkan.
Jelasnya, bagi pengecualian bayaran balik pinjaman PTPTN kepada semua peminjam yang memperoleh Ijazah Sarjana Muda Kelas Pertama, ia dilaksanakan sebagaimana yang telah dilakukan sebelum ini.
“Permohonan bagi inisiatif ini telah dibuka bermula 15 September lalu sehingga 31 Disember depan dan ia terbuka kepada peminjam yang bergraduat pada tahun 2019, 2020 dan 2021.
“PTPTN sebagai sebuah agensi di bawah Kementerian Pengajian Tinggi (KPT) sentiasa komited dan bersedia untuk membantu peminjam selaras dengan inisiatif #PTPTNSediaBantu,” katanya dalam satu kenyataan di sini hari ini.
Terdahulu, dalam pembentangan Bajet 2023 semalam, antara inisiatif yang disediakan PTPTN adalah termasuk pengecualian bayaran balik pinjaman kepada semua peminjam yang memperoleh Ijazah Sarjana Muda Kelas Pertama.

Kedua, kenaikan kadar pinjaman PTPTN dan penyediaan pinjaman komputer untuk kumpulan M40.
Turut disediakan pelepasan cukai pendapatan individu sehingga RM8,000 untuk simpanan bersih tahunan dalam Skim Simpanan Pendidikan Nasional dilanjutkan sehingga 2024.
Sementara itu, bagi insentif diskaun bayaran balik pinjaman PTPTN yang bermula 1 November ini sehingga April tahun depan pula meliputi diskaun 20 peratus atas baki hutang untuk penyelesaian penuh pinjaman.
Diskaun 15 peratus untuk bayaran sekurang-kurangnya 50 peratus daripada baki hutang dalam sekali bayaran serta diskaun 15 peratus untuk bayaran balik melalui potongan gaji atau debit terus mengikut jadual.-KOSMO! ONLINE


Que Haidar gementar tunggu Bahalol
Oleh HARYATI KARIM

8 Oktober 2022, 2:25 pm
KUALA LUMPUR – Duduk di kerusi pengarah buat pertama kali memberikan tekanan berbeza buat pelakon handalan Que Haidar apatah lagi, drama sulung arahannya, Bahalol bakal menemui penonton malam ini.
Biarpun bergelar pelakon berpengalaman, Que atau nama sebenanya, Tengku Iskhan Shah Tengku Haidar, 43, mengakui sangat gementar menanti respons penonton terhadap telefilem yang akan disiarkan menerusi TV Okey tersebut.
“Saya tidak tahu bagaimana mahu gambarkan perasaan saya, tapi yang pasti saya gementar mengenangkan telefilem pertama akan menemui penonton,” ujar Que yang ditemui Kosmo! Online semalam.
Dalam pada itu kata Que, bekerja sebagai pengarah untuk telefilem Bahalol meskipun mencabar tetapi proses membikin karya tersebut berjalan dengan lancar.
“Memang tidak mudahlah apabila kita yang menjadi ‘kepala’ pembikinan sebuah karya. Tetapi saya seronok dan proses penggambaran berjalan dengan mudah kerana barisan pelakon yang hebat.
“Respons yang diterima daripada pihak stesen juga amat positif. Perkara tersebut yang menambahkan lagi semangat saya untuk mengarah lagi,” kongsi Que.

Telefilem Bahalol yang disiarkan sempena sambutan Maulidur Rasul dibintangi oleh Wan Azli, Liza Othman, Sobri Anuar, Shazman Isaac dan Sani Sudin
Bahalol yang akan disiarkan pukul 9.30 malam ini menerusi TV Okey merupakan sebuah karya arahan Que Haidar bersama Zainor Hisyam.
Dalam pada itu, Que juga sempat ditanya mengenai perubahan tubuhnya yang semakin susut.
Ditebak mungkinkah perubahan tersebut adalah persediaan untuknya memasuki set penggambaran baharu, Que hanya tersenyum.
“Insya-Allah jika saya rasa hendak berlakon dan bersetuju dengan karya yang ditawarkan. Buat masa ini belum lagi jika ada saya akan hebahkan pada peminat.
“Cuma saya mohon sokonglah saya dengan menonton telefilem Bahalol,” kata Que.
Bahalol mengisahkan seorang pemuda autism berumur 40-an bernama Bilal lakonan Sobri Anuar yang hidup bersama ibunya Rokiah (Liza Othman). Rokiah menjalankan tugas seorang ibu dengan sebaik-baiknya agar suatu hari nanti, Bilal dapat hidup berdikari seperti individu normal yang lain. – KOSMO! ONLINE.


Trio Manchester City jadi pilihan
Oleh KOSMO!

8 Oktober 2022, 1:30 pm
KEHANGATAN saingan Liga Perdana Inggeris (EPL) semakin dirasai oleh setiap pengurus Fantasy Premier League (FPL) menjelang aksi minggu ke-10 dengan beberapa perlawanan menjadi tumpuan.
Kejayaan Manchester City menumbangkan seteru setempat mereka, Manchester United minggu lalu menyaksikan tiga pemain skuad kendalian Pep Guardiola dipilih untuk berada dalam skuad minggu ini.
Justeru, Kosmo! berkongsi panduan buat para pengurus FPL mengenai pemilihan kesebelasan pemain yang mampu menghadiahkan ‘kegembiraan’ dengan meraih mata maksimum bagi saingan kali ini.
PENJAGA GOL
EMILIANO Martinez kembali berada pada prestasi terbaik dan berpotensi untuk mengekalkan gawangnya tanpa bolos buat kali ketiga berturut-turut apabila menentang kelab tercorot, Nottingham Forest.
PERTAHANAN
TYRONE Mings berpeluang mengutip enam mata penuh dan bonus tambahan apabila bertemu Nottingham Forest yang sudah tewas lima perlawanan berturut-turut dengan hanya menjaringkan empat gol.
TENGAH
KEVIN De Bruyne berpotensi untuk meneruskan rentak cemerlangnya menentang Southampton selepas berjaya mengumpul 27 mata dengan merekodkan lima umpanan jaringan daripada tiga aksi terakhir.

PENYERANG
PIERRE-EMERICK Aubameyang akhirnya berjaya membuka akaun jaringan bersama Chelsea sejak berhijrah daripada Barcelona musim ini dan dijangka boleh meneruskan apabila bertemu Wolves.
KAPTEN
ERLING Haaland dipilih sebagai kapten berdasarkan prestasi yang cemerlang selepas meledak hatrik ketiga berturut-turut bersama City di laman sendiri dan berpeluang melakukannya buat kali keempat.

JADUAL
HARI INI
BOURNEMOUTH lwn LEICESTER
Siaran langsung Astro On The Go,10 mlm
CHELSEA lwn WOLVES
Siaran langsung Astro 813, 10 mlm
MAN. CITY lwn SOUTHAMPTON
Siaran langsung Astro 812, 10 mlm
NEWCASTLE lwn BRENTFORD
Siaran langsung Astro 811, 10 mlm
ESOK
BRIGHTON lwn TOTTENHAM
Siaran langsung Astro 811, 12.30 tgh mlm
C. PALACE lwn LEEDS
Siaran langsung Astro 812, 9 mlm
WEST HAM lwn FULHAM
Siaran langsung Astro 811, 9 mlm
ARSENAL lwn LIVERPOOL
Siaran langsung Astro 813, 11.30 mlm
ISNIN
EVERTON lwn MAN. UNITED
Siaran langsung Astro 813, 2 pagi
SELASA
N. FOREST lwn A. VILLA
Siaran langsung Astro 813, 3 pagi


Wanita alami gangguan hormon lelaki, bangga miliki jambang
Oleh KOSMO!

8 Oktober 2022, 1:00 pm
SACRAMENTO, California – Seorang wanita yang mengalami masalah gangguan hormon hingga menyebabkan wajahnya ditumbuhi misai dan janggut  bertekad  tidak akan mencukur bulu tersebut,  lapor portal berita MailOnline kelmarin.
Malah, LaRae Perkins yang berasal dari Compton, negeri California mendakwa, perbuatan mencukur janggut dan misai akan merosakkan rupa parasnya.
Menurut Perkins, dia bergelut dengan masalah bulu pada wajahnya  sejak zaman usia remaja lagi.
Bagaimanapun, dia kini memutuskan untuk berhenti berasa malu dan mahu menjadi simbol keberanian  kepada  golongan wanita yang berdepan masalah serupa.
“Sekarang, saya berbangga dengan penampilan berjambang. Saya juga melancarkan koleksi pakaian sendiri dinamakan Yes, I’m A Girl.
“Saya juga berhenti merawat semua masalah berkaitan hormon kerana ia adalah sindrom yang tidak akan hilang dan akan kekal  sehingga saya meninggal dunia,” jelas Perkins.

Tambah wanita itu, dia juga tidak berasa terhina dengan soalan rambang orang ramai yang kadangkala bertanya ‘adakah anda wanita?’ atau ‘anda spesies manusia jenis apa?’.
“Saya mewakili ramai wanita di luar sana dengan masalah sama. Saya ingin memberitahu  masyarakat bahawa sindrom ini bukan perkara pelik dan kami manusia biasa,” tegasnya. – Agensi


104 rumah di Felda Chiku terjejas banjir kilat
Oleh AIMUNI TUAN LAH

8 Oktober 2022, 2:02 pm
GUA MUSANG – Sebanyak 104 buah rumah di Tanah Rancangan Felda Chiku 2 di sini terjejas dalam kejadian banjir kilat susulan hujan lebat yang berlaku dalam tempoh setengah jam semalam.
Hujan turun bermula kira-kira pukul 4.30 petang sebelum air banjir meningkat memasuki rumah 30 minit kemudian.
Seorang suri rumah, Siti Rohani Abd. Rahman, 33, berkata, banjir itu merupakan kejadian yang terburuk berlaku sejak hampir 40 tahun tanah rancangan itu dibuka.
Katanya, dia menyedari kejadian terbabit apabila air masuk ke dalam kawasan rumahnya dengan cepat.
“Saya bertindak pantas menyelamatkan tiga anak yang berusia antara setahun hingga sembilan tahun dan ibu ke rumah jiran yang tinggal di kawasan berhampiran.
“Kami tidak sempat menyelamatkan harta benda dan hanya memikirkan nyawa kerana bimbang terperangkap dalam rumah,” katanya ketika ditemui pemberita di rumahnya di sini hari ini.

Seorang lagi mangsa, Abd. Manaf Mamat, 68, berkata, dia kerugian kira-kira RM15,000 apabila dua buah motosikal dan peralatan rumahnya rosak.
Katanya, mereka sekeluarga tiada di rumah semasa kejadian kerana ada urusan di Kuala Krai dan terkejut apabila jirannya memaklumkan rumahnya dinaiki air.
“Sebelum ini kejadian banjir kilat kerap berlaku akibat masalah sistem perparitan di kawasan rumah kami.
“Sebelum ini, kami telah membuat aduan kepada pihak berwajib termasuklah Pejabat Felda di sini, namun tiada tindakan dilakukan,” katanya.
Sementara itu, Ahli Dewan Undangan Negeri (ADUN) Paloh, Amran Arifin berkata, Pusat Kawalan Operasi Bencana Gua Musang mengambil tindakan pantas dengan membuka pusat pemindahan sementara (PPS) di Sekolah Kebangsaan Chiku 2 bagi menempatkan mangsa banjir terjejas.
Katanya, bagaimanapun, air surut dua jam kemudian dan semua mangsa pulang semula ke rumah.  – KOSMO! ONLINE


Dzulkifli belum beri ‘kata putus’ untuk bertanding PRU-15
Oleh ISWAN SHAFIQ ISA

8 Oktober 2022, 2:55 pm
SEBERANG PERAI – Bekas Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Dzulkifli Ahmad memberi bayangan yang beliau masih berminat untuk bertanding pada Pilihan Raya Umum ke-15 (PRU-15) nanti sekiranya ditawarkan.
Bagaimanapun katanya, sama ada diletakkan untuk bertanding atau tidak untuk mana-mana kerusi pada pilihan raya umum itu, kerja-kerja kebajikan yang dimulakannya terhadap penduduk sekitar Tasek Gelugor khususnya sejak awal tahun ini akan diteruskan seperti biasa.
Ditanya sama ada terdapat mana-mana wakil daripada parti politik yang ‘menghampirinya’ ketika ini pula, Dzulkifli memberitahu, beliau bersedia jika ada pihak yang datang untuk ‘melamarnya’ sebagai calon mereka.
“Saya pun tunggu orang (parti politik) datang ‘meminang’ (jika ada). Apapun, terpulang kepada kehendak rakyat. Kalau ada kemahuan, saya akan wakili mereka dan saya akan pertimbangkanlah (untuk bertanding).
“Nak jawab sekarang pun (sama ada akan bertanding atau tidak), kita tak tahu pilihan raya bila. Ada kata minggu depan. Ada kata tahun depan. Sebab itu saya tak nak hilang fokus dalam program untuk membantu rakyat. Ia perlu berterusan,” katanya.
Beliau ditemui pemberita selepas menghadiri program pengagihan ayam secara percuma di hadapan pejabatnya di kawasan Pusat Perniagaan Pokok Sena, Tasek Gelugor, di sini hari ini.

Dalam pada itu, Dzulkifli berkata, sebanyak 3,500 ekor ayam diagihkan kepada penduduk setempat dengan sebahagian daripada mereka diberikan kupon untuk memudahkan urusan pengambilan ayam berkenaan.
Katanya, kupon itu diagihkan melalui 32 buah masjid di seluruh Tasek Gelugor manakala mereka yang tidak mempunyai kupon pula boleh datang terus ke lokasi untuk tujuan yang sama. – KOSMO! ONLINE


Konsert Justin Bieber kekal tunda, ‘beliebers’ boleh tebus tiket
Oleh HANISAH SELAMAT

8 Oktober 2022, 12:24 pm
PETALING JAYA – Konsert Justin Bieber Live in Malaysia 2022 yang dijadualkan berlangsung pada 22 Oktober ini sah ditunda ke tahun depan.
Penganjur bagaimanapun belum memastikan penjadualan semula konsert Bieber, sebaliknya memaklumkan bergantung kepada kekosongan slot serta tarikh yang ada.
Sehubungan itu, AEG Presents dan PR Worldwide selaku penganjur memaklumkan pembeli tiket boleh mendapatkan semula wang mereka.
“Konsert Justice World Tour Kuala Lumpur kekal ditunda, begitu juga dengan lokasi lain hingga ke 25 Mac 2023.
“Tarikh baharu akan diumumkan sebaik saja semua jadual disusun dan ditetapkan.
“Tempoh 14 hari antara 7 hingga 20 Oktober dibuka kepada pemegang tiket untuk menghantar permohonan sama ada mahu terus memegangnya atau ingin wang dikembalikan.

“Tiket juga masih sah digunakan pada tarikh baharu dengan tiada kos tambahan. Tiket baharu akan diberikan kepada mereka sebaik konsert dijadualkan semula,” kata kenyataan itu.
Penundaan Konsert Justice World Tour di Asia termasuk Malaysia diumumkan pada Jun lalu berikutan penyakit kelumpuhan wajahnya atau Sindrom Ramsay Hunt yang membuatkan ramai kecewa.
Namun peminat kembali lega selepas penyanyi itu menyambung aksi di Festival Musim Panas di Itali, pada awal Julai lalu iaitu selepas dua bulan berehat.
Begitupun kegembiraan dirasakan Believer tidak lama apabila dia sekali lagi membatalkan 12 persembahan dua minggu selepas beraksi di Rio de Janeiro sekitar pertengahan bulan lalu.
“Selepas berehat dan berunding dengan doktor, keluarga dan pasukan, saya ke Eropah sebagai usaha untuk teruskan siri jelajah itu.
“Saya beraksi dalam enam persembahan secara langsung tetapi benar-benar memberi kesan besar kepada saya.
“Pada hujung minggu lalu, saya beraksi di Rock and Rio dan memberi sepenuh hati kepada peminat di Brazil.
“Selepas turun pentas, saya merasa kepenatan melampau dan sedar kena jadikan kesihatan sebagai keutamaan sekarang,” katanya Bieber.
Di Malaysia pula, penyanyi Never Say Never itu sepatutnya merealisasikan acara gah tersebut di Stadium Nasional Bukit Jalil.
Sementara itu, GoLive yang juga ejen menyatakan pembayaran semula perlu dibuat menggunakan kad yang digunakan ketika melakukan pembelian tiket.
Proses pemulangan wang tersebut dijangkakan boleh mengambil masa lebih daripada 30 hari, bergantung kepada pihak bank.
“Pihak GoLive juga akan menghubungi anda sekiranya terdapat sebarang masalah melibatkan kad tersebut.
“Jika anda tidak menerima sebarang amaun pembayaran balik sehingga 21 November 2022, sila hantarkan e-mel kepada
[email protected],” tulis kenyataan berkenaan. – KOSMO! ONLINE


Rizky Billar tak mengaku salah, bapa Lesti minta bercerai
Oleh MOHAMMAD SHAHEMY AZMI

8 Oktober 2022, 2:00 pm
KETABAHAN seorang ayah menuntut pembelaan ke atas anak kesayangannya yang menjadi mangsa keganasan suami sampai ke kemuncak apabila mendesak anaknya, Lesti Kejora segera menuntut cerai daripada Rizky Billar.
Menurut laporan CumiCumi, bapa Lesti, Endang Mulyana berang dan sakit hati apabila menantunya, Rizky membuat penafian atas dakwaan  memukul dan menghempas Lesti sehingga mendatangkan kecederaan. Endang menggesa perkara tersebut diselesaikan melalui perceraian.
Bahkan lelaki itu memberitahu tidak akan mengampunkan kesalahan pelakon berusia 27 tahun itu kerana telah berbohong dan menafikan kekerasan telah dilakukan terhadap anaknya.
Peguam yang mewakili Rizky, Ade Arfil Manurang memberitahu, kecederaan yang dialami Lesti berpunca daripada ‘kemalangan’ akibat kecuaian sendiri.
“Anak guam saya tidak menghempas Lesti seperti yang dilaporkan berita. Namun Lesti sebenarnya terjatuh ketika kedua-duanya bertengkar.
“Perkataan ‘dihempas berkali-kali’ itu sebenarnya tidak betul,” kata Ade.

Ujar peguam juga sepupu kepada Rizky itu lagi, Lesti ‘terhempas’ dirinya sendiri (terjatuh) dan bukannya ‘dihempas’ oleh suaminya seperti yang dilaporkan.
“Lesti terjatuh sendiri ketika ditepis oleh Rizky apabila ditarik wanita itu. Jadi sebenarnya Lesti bukannya dihempas sebaliknya kejadian itu terjadi kerana kesalahannya sendiri,” ujar Ade.
Pada masa sama, polis Metro Jakarta Selatan memaklumkan telah menerima laporan daripada Ade atas tuntutan membantah kenyataan mengatakan bahawa pelakon tersebut melakukan kekerasan dalan rumah tangga (KDRT) terhadap Lesti.
Ujar Ade, berita yang tersebar sejak minggu lalu hanyalah bersifat andaian dan telah diceritakan secara keterlaluan oleh sebelah pihak sahaja tanpa melibatkan sebarang kenyataan daripada Rizky.
“Cerita yang tersebar itu sangat berlebihan. Walaupun sudah ada laporan polis dibuat (daripada pihak Lesti), namun siasatan belum lagi dijalankan. Kita tunggu sahaja nanti,” katanya.
Pada masa sama, Ade menyebut berita tentang kelakuan buruk Rizky terhadap Lesti telah banyak memberi kesan kepada anak guamnya sehingga bapa kepada seorang cahaya mata itu mengalami gangguan emosi.
“Rizky sendiri tidak dapat hadir ke balai polis untuk memberi keterangan kerana psikologinya terganggu.
“Kerana cerita yang dibuat itu, dia menerima pelbagai kritikan bukan sahaja daripada netizen, bahkan rakan-rakan artis,” jelasnya.
Dalam perkembangan lain, Lesti, 23, dikhabarkan telah berangkat untuk mengerjakan ibadah umrah selepas keluar dari hospital.
Menerusi sebuah video yang tular dalam media sosial, kelihatan penyanyi bertubuh genit itu sedang beratur bersama keluarganya untuk masuk ke dalam pesawat sebelum berangkat ke Mekah.
Dalam video itu juga, terlihat ibu kepada Lesti, Sukartini sedang mendukung cucunya, Muhammad Leslar Al-Fatih Billar sambil diekori seorang wanita yang memakai niqab dipercayai Lesti.
“Apa khabar kak Lesti,” tegur seorang pramugara di hadapan pintu masuk pesawat.
Kelibat pelantun lagu Sekali Seumur Hidup itu menarik perhatian netizen kerana tampil mengenakan niqab.
Awal Oktober lalu, heboh tentang kisah rumah tangga pasangan romantis itu selepas Lesti membuat laporan polis apabila menjadi mangsa kekerasan Rizky yang diduga berlaku curang di belakang isterinya.
Rizky yang berang dengan tuduhan tersebut kemudiannya bertindak di luar kawalan apabila dilaporkan menghempas dan mencekik leher isterinya berulang kali.
Rizky sepatutnya hadir memberi kenyataan di balai polis pada 6 Oktober lalu namun gagal berbuat demikian kerana berada dalam tekanan. – KOSMO! ONLINE


Pembinaan feri baharu P. Pinang capai 40 peratus
Oleh SAFINA RAMLI

8 Oktober 2022, 3:05 pm
GEORGE TOWN – Suruhanjaya Pelabuhan Pulau Pinang (SPPP) memaklumkan kemajuan pembinaan feri baharu adalah mencapai 40 peratus dan dijadualkan siap pada Jun 2023.
Pengerusinya, Datuk Tan Teik Cheng berkata, SPPP telah mengadakan lawatan ke dua tapak pembinaan feri Pulau Pinang baharu pada 3 hingga 4 Oktober lalu di Vietnam.
“Objektif lawatan adalah bagi meninjau kemajuan projek pembinaan feri baharu serta mengadakan perbincangan bersama pihak pembekal dan Penang Port Sdn Bhd (PPSB) berkaitan pembinaan dan jadual penghantaran feri ke Pulau Pinang.
“Kemajuan pembinaan feri adalah 40 peratus dan dijadualkan siap pada bulan Jun 2023,” katanya dalam kenyataan di sini hari ini.
Perkhidmatan feri Pulau Pinang yang menghubungkan tanah besar di Seberang Perai dengan bahagian pulau negeri ini sejak 126 tahun lalu, diganti bot penumpang laju bermula 1 Januari 2021 sementara menantikan feri baharu siap dibina.
Feri sedia ada pula digunakan sebagai medium pengangkutan kepada pengguna basikal dan motosikal bermula tarikh sama.

Menurutnya, pihaknya gembira apabila feri baharu itu sedang rancak dibina secara serentak di kedua-dua limbungan di Vietnam, malah komponen-komponen feri serta bentuk feri Pulau Pinang yang baharu telah mula kelihatan.
Selain itu, katanya, pelancaran kapal untuk pengujian air dijadualkan pada Mei 2023 dan akan dihantar ke perairan Pulau Pinang pada penghujung bulan Jun 2023.
“SPPP akan membuat pemakluman dari semasa ke semasa mengenai perkembangan feri baharu Pulau Pinang. Maklumat lanjut berhubung konsep feri dan sebagainya pula akan dimaklumkan oleh PPSB kelak,” katanya.
Beliau memberitahu, SPPP percaya pengenalan feri Pulau Pinang yang baharu akan memberi nafas baharu kepada konsep reka bentuk feri serta berupaya memberikan perkhidmatan yang lebih baik kepada pengguna.
Dalam pada itu, katanya, PPSB telah memanggil satu tender terbuka bagi perolehan feri Pulau Pinang yang baharu.
“Sebanyak 36 syarikat telah memasuki tender tersebut dimana 23 pembida adalah syarikat tempatan dan 13 pembida adalah syarikat antarabangsa.
“Sembilan pembida telah disenarai pendek dan PPSB seterusnya telah melantik Damen Shipyards Gorinchem B.V. Netherlands sebagai pembida yang berjaya. Damen Shipyards Gorinchem B.V. Netherlands merupakan pembida yang dapat memenuhi keperluan yang ditetapkan oleh PPSB,” tambahnya. -KOSMO! ONLINE


Lori terbakar, 4,000 ekor ayam hidup hangus
Oleh ROHANA MOHD. NAWI

8 Oktober 2022, 1:53 pm
JELI – Kira-kira 4,000 ekor ayam hidup hangus selepas lori yang membawa muatan ternakan itu terbakar di Kilometer 10, Jalan Lebuh Raya Timur Barat di sini semalam.
Kemalangan kira-kira pukul 12 tengah malam itu menyebabkan kerugian sebanyak RM80,000 apabila sebuah lori dan ayam-ayam itu hangus terbakar.
Ketua Balai Bomba dan Penyelamat Jeli, Mohd. Adni Ibrahim berkata, siasatan awal mendapati, lori muatan ayam itu dipandu seorang lelaki berusia lingkungan 30-an bersama kelindannya sedang dalam perjalanan dari Lumut, Perak.
Menurutnya, semasa tiba di lokasi kejadian, lori terbabit dipercayai mengalami masalah brek sebelum berlaku kebakaran secara tiba-tiba.
“Pemandu dan kelindan lori tersebut sempat keluar dari lori dan menyelamatkan diri sebelum menghubungi talian kecemasan.
“Difahamkan, bekalan ayam berkenaan akan dihantar ke Pasir Mas,” katanya ketika dihubungi Kosmo! hari ini.

Menurut Mohd. Adni, pihaknya menerima panggilan kecemasan kira-kira pukul 12.15 tengah malam sebelum 10 anggota bersama dua buah jentera bergegas ke lokasi kejadian.
“Siasatan awal mendapati, lori tersebut terbakar hampir 100 peratus. Anggota bomba mengambil masa 10 minit untuk memadam kebakaran.
“Hanya 200 ekor ayam dapat diselamatkan dalam kejadian itu manakala 4,000 ekor lagi hangus terbakar. Punca kebakaran masih dalam siasatan,” katanya. – KOSMO! ONLINE


Pemandu Alza langgar lampu isyarat kena saman
Oleh NOR AINNA HAMZAH

8 Oktober 2022, 2:25 pm
REMBAU – Tindakan saman telah dikenakan ke atas pemandu kenderaan pelbagai guna (MPV) Perodua Alza yang tular melakukan kesalahan trafik di persimpangan lampu isyarat Kompleks Pentadbiran Daerah Rembau, di Jalan Seremban-Tampin, di sini, semalam.
Ketua Polis Daerah Rembau, Deputi Superintendan Hazri Mohamad berkata, pemandu lelaki berusia 24 tahun itu berjaya dikesan pada hari sama di Seremban kira-kira pukul 9.51 malam.
Menurutnya, pemandu yang juga pekerja kilang berkenaan disaman sebanyak RM300 bagi kesalahan melanggar lampu isyarat,” katanya ketika dihubungi hari ini.
Ujar Hazri lagi, kes disiasat di bawah Kaedah 17 LN 167/59 dan siasatan lanjut masih dijalankan.
Semalam, Kosmo Online melaporkan tular sebuah video di media sosial yang memaparkan sebuah kereta Perodua Alza memandu secara melulu serta melakukan kesalahan trafik.
Polis mengesan video tular berhubung kejadian itu kira-kira pukul 8.30 pagi Jumaat dan menerusi video itu mendapati kenderaan MPV tersebut datang dari arah Seremban menghala ke Tampin.

Sebaik sampai di tempat kejadian, MPV berkenaan telah memotong sebuah kenderaan di garisan berkembar sebelum bergerak dalam keadaan lampu isyarat masih merah. – KOSMO! ONLINE


Penyegaran Sang Dewi Lyodra Ginting
8 Oktober 2022, 11:00 am
BUAT khalayak yang lahir sekitar era 1990-an dan membesar dengan muzik pada zaman itu, (khusus peminat muzik Indonesia), pasti pernah mendengar sebuah lagu popular berjudul Sang Dewi.
Dinyanyikan oleh Diva Indonesia iaitu Titi DJ, lagu berkenaan awalnya dilancarkan pada 2001.
Memiliki jenis muzik berat dengan garapan bunyi piano, biola dan dram berpadu dengan lirik mendalam, Sang Dewi diibaratkan peminat sebagai lagu ‘legenda’ yang cukup agung.
Lagu tersebut sebenarnya mengangkat tema cinta, semangat dan kepercayaan.
Paling penting, penekanan mesej tentang sikap jangan pernah berserah dengan apa keadaan sekali pun, meski ada kekurangan, seperti pada lirik berbunyi ‘walaupun dirimu tak bersayap, ku akan percaya kau mampu terbang bawa diriku tanpa takut dan ragu.’
Menariknya, tahun ini sekitar Ogos lalu, Sang Dewi dirakam semula oleh penyanyi muda berbakat besar juga dari seberang, Lyodra Ginting bersama komposer asalnya, Andi Rianto.

PEMILIHAN Lyodra menyanyikan semula Sang Dewi disifatkan Andi Rianto sebagai sangat tepat, sementelah Lyodra memiliki karakter vokal yang cukup hebat.
‘Renovasi’
Jika melihat keseluruhan lagu versi Lyodra, jelas kelihatan tak ada banyak beza dari segi penyampaian, malah templat muziknya juga hampir keseluruhannya dikekalkan.
Cuma, kalau sudah namanya versi baharu, pasti ada pembaharuan yang diolah. Menerusi versi Titi DJ, intro muzik kedengaran pilu dan meruntun, sedangkan nyanyian Lyodra pula berbunyi sangat gah dengan introduksi geseken violin dan piano oleh Andi.
Ketika suara Lyodra mula memainkan peranan, jiwa meruntun Titi DJ dirasakan meresap ke jiwa penyanyi itu menerusi versi yang lebih mendalam.
Bahagian ‘break’ versi Lyodra dimewahkan dengan bunyi muzik gah disulami suara penyanyi latar yang memberatkan lagi lagu berkenaan.
Begitu juga pada bahagian klimaks yang menonjolkan keampuhan vokal Lyodra dengan nada tinggi, diselang-seli dengan muzik dan suara penyanyi latar membuatkan Sang Dewi kedengaran seperti sebuah persembahan orkestra.
Itulah elemen yang menjadikan Sang Dewi versi Lyodra sebagai satu bentuk muzik yang benar-benar memberikan penekanan terhadap aspek ‘penyegaran’.
Lyodra dan Andi melakukan proses ‘renovasi’ cemerlang dengan memasukkan elemen baharu tanpa mengurangi keaslian Sang Dewi versi Titi DJ tetapi menjadikannya jauh lebih baik.
Sejak dua bulan dilancarkan, Sang Dewi mencipta trending dalam media sosial dan carta lagu di Indonesia.
Video muzik lagu berkenaan mencatat jumlah tontonan lebih 29 juta dalam YouTube.


Barang tinggalan, ‘bekas’ Lee Min-ho untuk dilelong!
Oleh KOSMO!

8 Oktober 2022, 10:50 am
JIKA sudah namanya bintang ternama, lakukanlah apa sahaja pasti akan membuat peminatnya seperti diserang histeria.
Sepertinya itu yang berlaku kepada para peminat Lee Min-ho selepas aktor popular tersebut bertandang selama beberapa hari di Malaysia sempena Konsert Ulang Tahun Cuckoo kelapan minggu lalu.
Lucunya rakyat Malaysia ialah setiap objek yang dipegang Min-ho hendak dilelong!
Gurauan tersebut terbawa-bawa sehinggakan setiap barang yang disentuh Min-ho hendak dijual, termasuklah tangan milik penyampai radio Era FM, Radin yang bersalaman dengan Min-ho.
Antara yang hendak dilelong ialah telefon bimbit, kerusi, mikrofon dan udara!
Video yang dimuat naik oleh akaun TikTok radio Era itu mendapat tontonan lebih 1.8 juta dan ribuan komen daripada netizen.


Kisah selebriti diseret naik ke mahkamah
Oleh MOHAMMAD SHAHEMY AZMI

8 Oktober 2022, 10:40 am
GOLONGAN berpengaruh seperti selebriti juga tidak terlepas daripada dihadapkan ke mahkamah dan menerima hukuman atas kesalahan yang dilakukan.
Pada Selasa lalu misalnya, pelakon Zul Ariffin dihadapkan ke Mahkamah Sesyen Sepang dan mengaku bersalah atas pertuduhan memuat naik kandungan sumbang dalam Instagram miliknya pada Mac lalu.
ZUL ARIFFIN
Hakim Noorhisham Mohd. Jaafar kemudian telah menjatuhkan hukuman denda sebanyak RM30,000 ke atas Zul atau sembilan bulan penjara jika aktor itu gagal membayar denda.
Selain Zul Ariffin, ramai lagi golongan popular sepertinya pernah dihadapkan ke mahkamah atas pelbagai kesalahan yang dilakukan. Bahkan ada dalam kalangan selebriti ini terpaksa ‘meringkuk’ dalam penjara sebagai hukuman atas kesalahan yang dibuat.
Gala minggu ini menyenaraikan lima selebriti terkenal dari luar negara yang pernah dihadapkan ke mahkamah kerana disabitkan dengan perbuatan jenayah.

Lindsay Lohan

Pelakon bermasalah Hollywood, Lindsay Lohan pernah dihadapkan ke mahkamah di Los Angeles, Amerika Syarikat selepas didakwa mencuri seutas kalung berharga sekitar RM12,000 di sebuah kedai perhiasan di California pada 2011.
Ketika dihadapkan ke mahkamah, pelakon yang kini berusia 36 tahun itu mengaku tidak bersalah ketika pertuduhan dibacakan ke atasnya oleh hakim mahkamah.
Pelakon filem Get A Clue itu kemudiannya dijatuhi denda sebanyak RM185,000 dan penjara selama 90 hari.
Mujur penjara sesak, Lohan hanya dipenjara selama 13 hari sebelum dibebaskan. Selain mencuri, dia beberapa kali dihadapkan ke mahkamah atas kesalahan lain. Pada 2007, Lohan pernah dijatuhi hukuman penjara selama 84 minit selepas polis menemui dadah jenis kokain di dalam keretanya.

Justin Bieber
Penyanyi terkenal Justin Bieber, 28, pernah dihadapkan ke mahkamah di Miami, Florida, Amerika Syarikat atas kesalahan memandu bawah pengaruh dadah dan alkohol.
Ketika itu, penyanyi itu juga didapati memandu dengan lesen yang sudah tamat tempoh.
Pelantun lagu Never Say Never itu ditahan ketika berlumba haram menggunakan kereta mewah jenis Lamborghini miliknya.
Dia mencuri tumpuan media selepas didapati menangis semasa perbicaraan di mahkamah. Mahkamah kemudianya membebaskan Bieber dengan ikat jamin sebanyak AS$2,500 (RM11,595).

Nia Ramadhani
Tahun lalu, industri seni hiburan Indonesia gempar selepas pelakon popular, Ramadhania Ardiansyah Bakrie atau Nia Ramadhani dan suaminya, Ardi Bakrie ditangkap polis di kediamannya di Pondok Indah, Jakarta Selatan kerana memiliki dan mengambil dadah jenis syabu.
Pasangan itu kemudiannya menjalani perbicaraan di Mahkamah Pengadilan Negeri Jakarta Pusat pada Disember 2021.
Mahkamah yang sama memutuskan Nia dan Ardie dijatuhi hukuman penjara selama setahun.
Ketika hukuman dibacakan, mahkamah mendapati Nia, Ardi dan pembantu mereka wajar dihukum penjara selepas terbukti secara sah dan meyakinkan ketiga-tiga mereka melakukan kesalahan.
Sebelum dijatuhi hukuman penjara, mereka terlebih dahulu telah menjalani rawatan pemulihan di sebuah pusat pemulihan dadah di Fan Campus, Bogor, Jawa Barat, Indonesia selama 12 bulan.

Jung Joon-young
Bintang K-pop, Jung Joon-young pernah dihadapkan ke mahkamah pada Januari 2016 dan dijatuhi hukuman penjara selama enam tahun atas tuduhan merogol seorang wanita.
Penyanyi itu dituduh melakukan perbuatan tersebut semasa malam parti di Hongcheon, wilayah Gangwon.
Joon-young dikenakan hukuman lebih berat kerana turut merakam aksi seks dan berkongsikan kepada rakan-rakan lain.
Joon-young akhirnya diperintah menjalani pemulihan seks selama 80 jam dan dilarang daripada bekerja di fasiliti kanak-kanak dan belia untuk tempoh lima tahun.

Salman Khan
Pelakon terkenal Bollywood Salman Khan dihadapkan ke mahkamah daerah Jodhpur, India pada 2017 atas tuduhan memiliki senjata api.
Dalam pertuduhan yang dibacakan mahkamah, Salman didakwa memiliki senjata api jenis rifle dan revolver tanpa lesen untuk memburu rusa hitam di sebuah kawasan perkampungan di Jodhpur pada 1998.
Kesalahan itu dikatakan berlaku sewaktu dia menjalani penggambaran filem arahan Sooraj Barjatya, Hum Saath Saath Hain.
Salman didakwa menyertai ekspedisi memburu bersama aktor Saif Ali Khan serta Sonali Bendre dan berjaya membunuh dua ekor rusa di kampung berkenaan.
Salman juga pernah dihadapkan ke mahkamah pada 2002 atas tuduhan langgar lari sehingga menyebabkan kematian.
Dalam kejadian tersebut, Salman didapati hilang kawalan ketika memandu kerana mabuk selain memandu melebihi had yang dibenarkan.


F1: Tsunoda teruja aksi pertama di Suzuka
Oleh KOSMO!

8 Oktober 2022, 10:30 am
SUZUKA – Pelumba pasukan Alpha Tauri, Yuki Tsunoda mengakui cukup teruja apabila dapat pulang ke ‘kampung’ sendiri untuk membuat penampilan kompetitif saingan Formula Satu (F1) pada Grand Prix (GP) Jepun di Litar Suzuka esok.
Meskipun ini adalah tahun kedua Tsunoda bersaing dalam kejohanan permotoran paling berprestij itu, pelumba berusia 22 tahun itu masih belum berpeluang beraksi Litar Suzuka dan di hadapan penyokongnya sendiri ekoran GP Jepun dibatalkan sejak musim 2020 ekoran pandemik Covid-19.
Kata Tsunoda, peluang beraksi di hadapan penyokong sendiri menyuntik semangat untuk berikan yang terbaik dan perlu digunakan sebaik mungkin pada hari perlumbaan nanti.
“Secara jujur, ini adalah detik yang saya nantikan kerana hanya beberapa tahun lalu, saya hadir ke sini sebagai penyokong, tetapi kali ini situasi berbeza apabila saya tiba sebagai pelumba F1 dan bakal beraksi di sini.
“Sambutan yang diberikan juga cukup menggalakkan dan sudah pasti saya mahu menghadiahkan sesuatu buat penyokong yang hadir khususnya dalam usaha menamatkan perlumbaan dengan rentak positif,” katanya.
Sebagai rekod, Tsunoda menjadi pelumba Jepun kedua yang beraksi di Litar Suzuka untuk saingan F1 selepas Kamui Kobayashi melakukannya pada edisi 2014.

Tsunoda yang sah akan kekal bersama Alpha Tauri musim depan gagal mempamerkan prestasi konsisten musim ini apabila hanya mengutip 11 mata selepas mengharungi 17 perlumbaan.
– AGENSI


Kampung di India larang guna telefon bimbit selepas pukul 7 malam
Oleh KOSMO!

8 Oktober 2022, 11:00 am
NEW DELHI – Sebuah kampung di negeri Maharashtra, India meminta semua penduduk supaya mematikan televisyen dan peranti mudah alih bermula pukul 7 malam sebagai langkah melindungi anak-anak daripada ‘ketagihan digital’, lapor akhbar Arab News kelmarin.
Rutin harian itu mula dilaksanakan di Kampung Mohityanche Vadgaon yang terletak di daerah Sangli pada 15 Ogos lalu. Sejak itu, kampung tersebut bebas selama 90 minit daripada ‘belenggu digital’ pada setiap hari.
“Semua orang telah mendisiplinkan diri sendiri. peraturan ini adalah langkah ‘pembersihan digital’ untuk seluruh kampung,” kata ketua Kampung Mohityanche Vadgaon, Vijay Mohite.
Masalah ketagihan digital sudah lama disedari oleh pihak berkuasa dan ibu bapa di India apabila sekatan wabak Covid-19 yang panjang,  didapati menghalang kanak-kanak daripada mengikuti aktiviti berkumpulan selama hampir dua tahun.
Tidak lama selepas kelas dalam talian bermula pada 2020, kajian oleh sebuah hospital di bandar Jaipur memberi amaran bahawa 65 peratus  kanak-kanak bawah umur yang ditinjau didapati menunjukkan gejala ketagihan kepada telefon bimbit. Mereka tidak dapat meninggalkan peranti itu selama lebih 30 minit.
Pada Mac lalu pula, Menteri Elektronik dan Teknologi Maklumat, Rajeev Chandrasekhar berkata, lebih satu pertiga kanak-kanak di India mengalami masalah hilang tumpuan akibat penggunaan telefon bimbit.

Kesan akibat pembelajaran dalam talian juga berlaku di kampung Mohityanche Vadgaon.
“Sekatan Covid-19 dan kelas dalam talian menjadikan kebanyakan kanak-kanak yang bersekolah, ketagih dengan telefon bimbit sekali gus menjejaskan tingkah laku akademik dan emosi mereka.
“Kami sedar peraturan seperti ini menentang arus kemajuan, tetapi penyingkiran digital penting jika ibu bapa di kampung ini mahu anak-anak mereka mempunyai masa depan yang cerah,” kata Mohite. – Agensi


Liga Europa: Jose Mourinho gagal pintas rekod Alex Ferguson
Oleh KOSMO!

8 Oktober 2022, 11:00 am
ROM – Pengendali AS Roma, Jose Mourinho terlepas peluang untuk muncul jurulatih paling berjaya di pertandingan Eropah apabila dihimpit kecewa dengan kekalahan 1-2 di tangan Real Betis pada aksi Kumpulan C Liga Europa awal pagi semalam.
Ketika ini, Mourinho hanya memerlukan satu lagi kejayaan untuk memintas bekas pengurus Manchester United, Alex Ferguson, apabila kedua-dua mereka kini mengumpul 106 kemenangan bagi aksi di pertandingan Eropah.
Tambah perit buat pengurus dari Portugal itu, Betis berjaya memperoleh gol kemenangan mereka di hujung permainan, selain Roma juga dihimpit layangan kad merah yang diterima Nicolo Zaniolo.
“Kami bercakap tentang keletihan pasukan, tetapi saya tetap mengatakan yang Roma tetap mencuba untuk dapatkan kemenangan. Saya fikir kesilapan juga berlaku ekoran keletihan.
“Keputusan ini cukup menyakitkan. Walaupun kami tidaklah berada pada prestasi terbaik, tetapi sebenarnya kami tidak berhak untuk tewas,” katanya.
Terdahulu, Roma terlebih dahulu membuka jaringan menerusi sepakan penalti Paulo Dybala, namun Guido Rodriguez menyamakan kedudukkan buat Betis sebelum Luiz Henrique memastikan kemenangan buat kelab Sepanyol itu.

Keputusan itu juga menyaksikan wujudnya desakan di media sosial supaya kelab segera memecat Mourinho, namun pengurus itu dijangka akan terus menjadi taruhan memandangkan Roma yang kini berada di tangga keenam Serie A hanya dipisahkan empat mata berbanding pendahulu, Napoli. – AGENSI


AS beri pembebasan kepada banduan yang dipenjara kerana memiliki ganja dalam kuantiti kecil
Oleh KOSMO!

8 Oktober 2022, 12:00 pm
WASHINGTON – Presiden Amerika Syarikat (AS), Joe Biden mengumumkan akan memberi pengampunan kepada beribu-ribu orang yang didapati bersalah kerana memiliki ganja di bawah undang-undang persekutuan, lapor akhbar Metro UK kelmarin.
Keputusan itu mewakili langkah pertama Biden ke arah membenarkan pemilikan ganja dalam jumlah kecil.
“Menghantar pesalah ke penjara kerana memiliki ganja telah mengorbankan terlalu banyak nyawa.
“Situasi itu sebelum anda menangani isu ketidaksamaan antara kaum berhubung proses pendakwaan dan sabitan. Hari ini, kami membetulkan kesilapan ini,” kata Biden di laman Twitter.
Pengampunan Presiden itu akan diberikan kepada kira-kira 6,500 banduan yang bersalah kerana memiliki ganja dari tahun 1992 hingga 2021 serta ribuan yang lain kerana kesalahan memiliki ganja di Daerah Columbia, kata beberapa pegawai AS.
Biden turut mengarahkan Peguam Negara, Merrick Garland untuk mengeluarkan sijil pengampunan kepada rakyat AS yang layak.

Sijil sedemikian boleh membuka peluang pekerjaan dan perumahan kepada rakyat AS yang sebelum ini disabitkan atas kesalahan memiliki  ganja.
Beliau juga merancang untuk menggalakkan gabenor negeri memberi pengampunan kepada penduduk yang disabitkan kesalahan memiliki ganja.
“Saya juga ingin menegaskan bahawa meskipun peraturan mengenai ganja berubah di peringkat negeri dan Persekutuan, kerajaan masih mengekalkan batas mengenai penjualan ganja kepada individu bawah umur,” ujar Biden.
Kata Biden, pentadbirannya akan menyemak semula sama ada ganja harus kekal sebagai dadah berbahaya.
Langkah baharu Biden itu bertentangan daripada  pandangan beliau mengenai ganja.
Biden menentang penggunaan ganja  pada tahun 2010 dan menyatakan bahawa tindakan  ‘menghalalkan ganja’ adalah satu kesilapan. – Agensi


Harrif dapat tonik terbaik ke LTdL
Oleh MUHAMMAD HELMEE RAMLI

8 Oktober 2022, 12:00 pm
PELUMBA Terengganu Polygon Cycling Team (TSG), Mohamed Harrif Saleh mendapat suntikan semangat menjelang Le Tour de Langkawi (LTdL) selepas memenangi peringkat terakhir Tour de Taiwan kelmarin.
Pada perlumbaan peringkat kelima yang berlangsung di Dapeng Bay dengan jarak keseluruhan sejauh 149.83 kilometer (km), pelumba berusia 34 tahun itu menamatkan saingan menerusi catatan masa 3 jam 11 minit 24 saat (s).
Justeru, Harrif berharap untuk menjadikan pencapaian di Taiwan sebagai pembakar semangat untuk mengulangi kejayaan itu pada saingan LTdL yang dijadualkan bermula 11 hingga 18 Oktober ini.
“Ini adalah pertama kali saya datang ke Taiwan dan suasananya lebih kurang sama dengan Malaysia. Alhamdulillah rezeki saya dapat menang No. 1 pada perlumbaan terakhir.
“Terima kasih kepada semua penyokong yang sentiasa memberikan sokongan tidak berbelah bahagai kepada saya. Sudah tentu saya mahu lakukan kayuhan lebih baik pada perlumbaan LTdL nanti,” katanya.
Mengulas mengenai perlumbaan tersebut, pelumba kelahiran Terengganu itu mengakui, kemenangan yang diraih tidak mungkin berlaku sekiranya tidak ada kerjasama daripada rakan sepasukan TSG.

“Rakan sepasukan memang berikan 100 peratus serta bekerja keras bagi membantu saya untuk bergerak ke hadapan. Ketika 200 meter terakhir, saya fokus untuk memecut dan Alhamdulillah berjaya dapatkan kemenangan,” ujar Harrif.
Sebagai rekod, selain memenangi perlumbaan terakhir, dia juga menamatkan Tour de Taiwan di kedudukan kedua menerusi kategori jersi hijau selepas mengumpul 52 mata, dua mata di belakang pemenang, Luke Lamperti dari Trinity Racing.


Babak menangis, perut Dynas bikin ketawa
Oleh KOSMO!

8 Oktober 2022, 10:45 am
TIDAK pernah terlintas dek akal apabila menangis, bahagian perut pun akan turut ‘bergegar’ namun itu perkara lucu yang dapat dilihat daripada pelakon Dynas Mokhtar.
Tanpa segan, dia berkongsi momen lucu tersebut dalam akaun TikToknya ketika menjayakan babak menangis untuk drama Nikah Cerai Rujuk.
“Tidak tahu mana lagi sedih, tengok perut atau melihat air mata mengalir,” tulisnya dalam ruangan kapsyen.
Momen lucu tersebut mengundang tawa dan komen lucu netizen malah ada yang tidak menyangka perkara sebegitu memang benar-benar berlaku.
“Mata nak menangis, perut nak gelak. Masing-masing tak boleh beri kerjasama,” seloroh netizen.
“Nak tumpang sedih kerana babak menangis tetapi bertukar emosi, tergelak pula,” komen seorang lagi pengguna TikTok.

Penangan perut bergegar, video tersebut mendapat 1.1 juta tontonan dan 41,200 tanda suka.


EPL: Usah bimbang, Erling Haaland tidak cedera
Oleh KOSMO!

8 Oktober 2022, 11:30 am
MANCHESTER – Pengurus Manchester City, Pep Guardiola berharap peminat pasukan itu tidak terlalu risau selepas beliau mengeluarkan penyerang, Erling Haaland di separuh masa pertama dalam aksi Liga Juara-Juara kelmarin.
Pemain antarabangsa Norway itu terus menjadi sandaran skuad The Citizens musim ini apabila sudah meledak 17 gol dalam sembilan perlawanan terakhir termasuk melakukan tiga jaringan hatrik.
Guardiola berkata, keputusan beliau mengeluarkan Haaland ketika bertemu FC Copenhagen sebelum ini hanyalah untuk memberinya peluang berehat menjelang aksi Liga Perdana Inggeris (EPL) menentang Southampton di Stadium Etihad malam ini.
“Ya, memang benar keputusan saya mengeluarkan Haaland adalah semata-mata untuk memberikan dia rehat kerana sudah bermain banyak perlawanan musim ini. Dia direhatkan untuk perlawanan seterusnya.
“Ketika saya keluarkan Haaland, kedudukan pada ketika itu sudah 3-0 dan ia peluang terbaik untuk turunkan pemain-pemain lain. Cole Palmer gunakan peluang yang diberikan itu dengan bijak,” katanya.
Sementara itu, beliau juga mendedahkan, bek kanan, Kyle Walker akan direhatkan untuk tempoh yang panjang akibat kecederaan abdomen, sekali gus mungkin terlepas peluang beraksi di Piala Dunia November depan.

“Ia adalah kecederaan abdomen dan dia (Walker) mungkin akan berehat untuk tempoh yang lama. Saya tidak tahu berapa lamakah tempoh sebenar tetapi saya harap dia sempat pulih sebelum Piala Dunia,” ujar Guardiola. – AGENSI


Seorang ditahan terlibat kes bunuh, seorang lagi dicari
Oleh NUR HUDA MUSA

9 Oktober 2022, 11:24 pm
PETALING JAYA – Seorang lelaki ditahan selepas disyaki terlibat dalam kes pembunuhan di Damansara, di sini semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, suspek ditahan di Kota Damansara kira-kira pukul 12.30 tengah malam tadi.
“Pada pukul 9.15 malam semalam polis telah menerima panggilan daripada pengadu seorang lelaki tempatan yang melaporkan mengenai kejadian jirannya seorang lelaki tempatan yang telah dipukul sehingga tidak sedarkan diri di hadapan rumahnya.
“Mangsa telah disahkan meninggal dunia pada pukul 10.08 malam oleh pegawai perubatan yang hadir memeriksa mangsa di tempat kejadian,” katanya dalam satu kenyataan di sini hari ini.
Siasatan awal mendapati mangsa yang merupakan anggot Rela berusia 45 tahun telah dipukul di bahagian kepala dengan menggunakan topi keledar dan sebatang kayu oleh dua lelaki warga tempatan di hadapan rumahnya.
“Punca kejadian dipercayai berlaku apabila mangsa menegur suspek yang dipercayai sedang berada dalam keadaan mabuk ketika di dalam sebuah lif.

“Suspek yang tidak berpuas hati kemudian telah mengejar mangsa sehingga di hadapan rumahnya sebelum bertindak memukul mangsa,” ujarnya.
Siasatan di tempat kejadian oleh Unit Forensik, Ibu Pejabat Polis Kontinjen (IPK) Selangor telah merampas sebuah topi keledar, sebatang kayu dan satu pemetik api.
“Hasil soal siasat terhadap suspek mengaku terlibat dalam kes yang diadu bersama seorang lagi suspek lelaki berusia 24 tahun yang kini masih bebas.
“Suspek telah ditahan untuk siasatan lanjut dan polis turut merampas sehelai baju t-shirt berwarna hitam, sehelai seluar pendek jeans, seutas tali pinggang dan sepasang kasut,” tambahnya.
Mohamad Fakhrudin berkata, suspek telah ditahan reman selama enam hari bermula hari ini hingga 14 Oktober nanti bagi membantu siasatan.
“Polis masih mengesan rakan sejenayah suspek yang masih bebas. Orang awam yang menyaksikan kejadian atau mengetahui keberadaan suspek boleh tampil membantu siasatan dengan menghubungi Pegawai Penyiasat ASP Mohd. Hafizee Ismail di talian 013-358 7571.
“Sementara itu, kes disiasat di bawah Seksyen 302 Kanun Keseksaan kerana telah membunuh,” katanya. – KOSMO! ONLINE


Jakim giat kesan pemimpin Tarekat Naqsyabandiah Al-Kholidiah
Oleh WAT KAMAL ABAS

9 Oktober 2022, 9:36 pm
BUKIT GANTANG – Jabatan Kemajuan Islam Malaysia (Jakim) sedang berusaha mengesan pemimpin Tarekat Naqsyabandiah Al-Kholidiah, Habib Shah Firdaus Habib Ahmad yang melarikan diri dengan meninggalkan beberapa orang pengikutnya di Arab Saudi.
Menteri di Jabatan Perdana Menteri (Hal Ehwal Agama), Datuk Idris Ahmad berkata, usaha mengesan lelaki terbabit sedang giat dijalankan.
“Difahamkan, dia telah pulang ke negara ini, namun kita tidak tahu bila (dia pulang). Usaha mencarinya sedang giat dijalankan. Kata mengaku ‘Imam Mahadi’ tapi cabut lari, penakut rupanya,” katanya kepada pemberita selepas menghadiri Program Santai Anak Muda di Simpang Taiping disini hari ini.
Menurutnya, Jakim juga telah menghubungi Jabatan Hal Ehwal Islam Negeri Sembilan (JHEAINS) berhubung perkara itu, namun hasil maklumat setakat ini keberadaan pemimpin itu masih gagal dikesan.
“Sekiranya dapat dikesan dan ditahan, tindakan tegas akan diambil ke atasnya. Ini adalah supaya ajaran sesat yang disebarkan olehnya dapat dihentikan,” katanya.
Sementara itu, mengulas mengenai 63 orang rakyat Malaysia yang terkandas di Arab Saudi sejak Jun lalu, Idris memberi jaminan bahawa mereka akan kembali ke negara dalam tempoh terdekat.

“Usaha sedang dijalankan dengan pihak Konsulat Jeneral Malaysia di Jeddah untuk menyelaraskan urusan penghantaran pulang semua jemaah itu ke tanah air. Pihak keluarga tidak perlu bimbang mengenai kos kerana ia akan ditanggung kerajaan,” katanya.
Dua hari lalu, Kementerian Luar Negeri mengesahkan seramai 63 orang rakyat Malaysia yang terdiri daripada 28 individu dewasa dan 35 kanak-kanak terkandas di Arab Saudi sejak Jun lalu. – KOSMO! ONLINE


MCA enggan terjebak kontroversi pembahagian kerusi
Oleh NAZARUDIN SHAHARI

9 Oktober 2022, 11:53 pm
SEREMBAN – Parti komponen Barisan Nasional (BN), MCA enggan terjebak terjebak dalam kontroversi pembahagian kerusi bagi menghadapi Pilihan Raya Umum (PRU) dengan mana-mana rakan komponen gabungan itu.
Sebaliknya, Presiden MCA, Datuk Seri Wa Ka Siong berkata, parti itu yakin isu tersebut pasti dapat diselesaikan dalam semangat mesyuarah BN yang telah dipraktikkan sekian lama sejak gabungan itu dikenali sebagai parti Perikatan.
Beliau yang juga Menteri Pengangkutan berkata, falsafah yang diterap telah melalui proses panjang dan terbukti gabungan itu sebagai parti yang dimiliki rakyat pelbagai kaum.
“Usah bimbang, kami sudah biasa berdepan dengan PRU. Sudah acap kali kita bincang tentang kerusi, dalam apa juga perbincangan, kami tidak mahu jadi seperti `menang sorak kampung tergadai’.
“Kami kena berwaspada dengan apa yang sebut di sini kerana akhirnya ia akan mengundang reaksi daripada pihak yang satu lagi,” katanya dalam sidang akhbar selepas merasmikan Konvensyen Tahun 2022 MCA Negeri Sembilan di sini hari ini.
Beliau berkata demikian ketika diminta mengulas desas-desus mengenai hasrat komponen BN supaya MCA menyerahkan kerusi yang ditandinginya dalam PRU atau Pilihan Raya Kecil (PRK) sebelum ini.

Antaranya kerusi Parlimen Tanjung Piai, Alor Gajah dan Alor Setar yang sebelum ini diserahkan kepada MCA.
Wee menarik perhatian, beliau mempunyai cukup pengalaman politik berkaitan isu pembahagian kerusi dan memilih untuk tidak bercakap mengenainya dalam khalayak ramai.
Jelasnya, perbincangan mengenainya adalah prerogatif pucuk kepemimpinan untuk membuat keputusan muktamad mengenainya.
“Kalau pun kami buat spekulasi pada akhirnya ia masih perlu dibincang oleh pucuk pimpinan secara mesyuarah.
“Dalam semangat adik-beradik, kami berbincang di peringkat pimpinan secara matang dan rasional dan akhirnya keputusan muktamad yang dibuat akan disokong bersama dalam semangat BN,” ujarnya.
Dalam perkembangan berkaitan, Wee berkata, beliau telah mengarahkan jentera pilihan raya MCA bersiap sedia dan bekerja keras bagi menghadapi PRU-15 walaupun ia tidak dilaksanakan serentak di peringkat Dewan Undangan Negeri (DUN).
Beliau tidak mahu situasi itu menjejaskan keazaman parti itu mencatatkan keputusan lebih baik dalam PRU kali ini.
“Sudah dua penggal MCA tidak ada wakil di peringkat negeri dan pusat dengan peluang sudah cukup diberikan kepada pembangkang untuk dinilai oleh rakyat,” katanya. – KOSMO! ONLINE


Kemungkinan PM umum sesuatu esok
Oleh KOSMO!

9 Oktober 2022, 11:37 pm
PETALING JAYA – Kemungkinan besar satu pengumuman bakal dilakukan oleh Perdana Menteri, Datuk Seri Ismail Sabri Yaakob esok.
Sumber dalaman UMNO ketika dihubungi Kosmo! sebentar tadi berkata, pengumuman tersebut bakal dibuat pada sebelah pagi esok.
“Tidak boleh nak kata lagi, mungkin bubar (Parlimen) atau tidak, kalau ada mungkin pagi esok,” katanya.
Desas-desus pembubaran Parlimen kembali kencang apabila ada dakwaan mengatakan Perdana Menteri mengadakan pertemuan bersama Yang di-Pertuan Agong petang tadi.
Sebelum ini, Ismail Sabri juga telah bertemu Yang di-Pertuan Agong pada Rabu sebelum pembentangan Bajet 2023 di Dewan Rakyat Jumaat lalu.
Namun, sebentar tadi Yang di-Pertuan Agong Al-Sultan Abdullah Riayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan berangkat ke London bagi mengadakan Lawatan Khas bermula esok hingga 16 Oktober nanti. – KOSMO! ONLINE.


[VIDEO] Satu parah, empat cedera kemalangan tiga kenderaan
Oleh ISKANDAR SHAH MOHAMED

9 Oktober 2022, 9:27 pm
SHAH ALAM – Seorang lelaki parah manakala empat lagi cedera dalam kemalangan tular melibatkan tiga kenderaan di Kilometer 17.1 Lebuh Raya Persekutuan di sini, hari ini.
Selain kereta Toyota Vios dipandu mangsa berusia 24 tahun, kejadian pukul 4.52 pagi itu melibatkan sebuah Perodua Bezza dan kenderaan utiliti sukan (SUV) Range Rover.
Ketua Polis Daerah Shah Alam, Asisten Komisioner Mohd. Iqbal Ibrahim berkata, lelaki itu bersama dua mangsa lain memandu dari arah Kuala Lumpur menghala ke Klang.
“Siasatan mendapati kereta Vios di lorong tengah lebuh raya dipercayai dilanggar Range Rover dari arah belakang.
“Pelanggaran itu mengakibatkan kereta berkenaan terbabas lalu melanggar pembahagi jalan,” katanya dalam kenyataan hari ini.
Kemalangan di Kilometer 17.1 Lebuh Raya Persekutuan yang mengakibatkan seorang parah dan empat cedera.
Menurut beliau, perlanggaran itu turut menyebabkan SUV berkenaan terbabas ke sebelah kiri lebuhraya.

“Sebuah kereta Bezza yang datang dari arah belakang kemudian tidak sempat mengelak lalu turut melanggar Vios mangsa.
“Kejadian itu mengakibatkan seorang parah, manakala dua penumpang kereta dan dua pemandu lain cedera,” ujarnya
Kata Mohd. Iqbal, siasatan lanjut mengenai kejadian itu masih dijalankan pihaknya dengan setakat ini laporan polis diterima daripada pemandu kereta Vios sahaja.
“Kesemua individu yang cedera dibawa ke Hospital Shah Alam untuk rawatan lanjut.
“Kes disiasat mengikut Seksyen 43 Akta Pengangkutan Jalan 1987,” katanya.
Orang ramai yang mempunyai maklumat diminta menghubungi Pegawai Penyiasat, Inspektor Muhammad Hasrul Suhiami di talian 011-31215697 atau balai polis berdekatan. – KOSMO! ONLINE


Bulan sudah kelihatan di Putrajaya?
Oleh KOSMO!

9 Oktober 2022, 10:56 pm
PETALING JAYA – “Difahamkan anak bulan telah kelihatan dengan jelas di Putrajaya. Raya atau pilihan raya,” tulis Ahli Majlis Kerja Tertinggi (MKT) UMNO, Datuk Dr. Mohd. Puad Zarkashi.
Difahamkan tulisan Mohd. Puad di laman sosial Facebooknya malam ini adalah berkaitan Pilihan Raya Umum ke-15 (PRU-15) yang akan diadakan dalam masa terdekat.
Pada petang tadi juga difahamkan Perdana Menteri, Datuk Seri Ismail Sabri Yaakob sekali lagi menghadap Yang di-Pertuan Agong.
Status Mohd. Puad pada Facebook beliau.
Namun, sebab serta tujuan pertemuan dua pemimpin terbesar negara itu masih lagi tidak ketahui apabila tiada kenyataan rasmi dikeluarkan oleh kedua-dua pihak buat masa ini.
Terdahulu, Yang di-Pertuan Agong Al-Sultan Abdullah Riayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan berangkat ke London bagi mengadakan Lawatan Khas bermula esok hingga 16 Oktober nanti. – KOSMO! ONLINE


Riuh bertemu riuh, Sherry Al-Hadad ganti Nabil Ahmad
Oleh SAIRUL ZAMRI MISRANI

9 Oktober 2022, 9:48 pm
SHAH ALAM – Pengacara popular Sherry Alhadad dipilih menggantikan Nabil Ahmad dalam program Gegar Vaganza minggu keempat malam ini.
Bertemakan Aman Di Mata Damai Di Hati, Sherry mengambil alih tugas Nabil yang masih berada di kampung selepas pemergian Allahyarham bapanya, Ahmad Ismail yang meninggal dunia akibat sakit jantung kelmarin.
Pemilihan Sherry sebagai pengacara pada malam ini bersama Elly Mazlein atau Kak Lina Pom Pom dilihat menerima maklum balas yang baik daripada peminat Gegar Vaganza musim kesembilan (GV9).
Peminat memuji cara penyampaian Sherry dan Kak Lina Pom Pom bersesuaian dengan sambutan Maulidur Rasul hari ini.
Rata-rata memuji cara penyampaian dan keserasian gandingan mereka berdua yang nampak lebih sopan bersesuaian dengan sambutan Maulidur Rasul hari ini.
Juara akan membawa pulang wang tunai sebanyak RM100,000 berserta trofi.
Konsert mingguan GV9 mula bersiaran secara langsung dari Auditorium Majlis Bandaraya Shah Alam (MBSA), Selangor selama 10 minggu pada setiap Ahad, pukul 9 malam bermula 18 September lepas dipancarkan secara eksklusif menerusi Astro Ria.

Juara GV9 bakal membawa pulang wang tunai bernilai RM100,000 berserta trofi sumbangan Astro. – KOSMO! ONLINE


Penonton GV ‘hentam’ siaran langsung Astro Gempak di YouTube
Oleh KOSMO!

9 Oktober 2022, 11:12 pm
PETALING JAYA – Lebih 50,000 penonton Gegar Vaganza (GV) 2022 mengikuti rakaman siaran langsung Astro Gempak di YouTube bagi menyaksikan persembahan peserta-peserta GV malam ini.
Namun, ramai yang tidak senang dengan pengurusan pihak Astro Gempak apabila lebih memfokuskan tayangan di belakang pentas berbanding persembahan peserta.
“Kami nak tengok peserta menyanyi, bukan keadaan belakang pentas. Sembang merapu sahaja, baik tak payah buat ‘live’ kalau nak bagi kami dengar pengacara bersembang kosong,” luah Aizat.
“Orang nak tengok persembahan artis, bukan dengar membebel. Apa benda Astro buat macam ini, kasihanlah pada kami yang tak ada Astro di rumah, tak boleh nak tengok di televisyen,” kata Nor Shihah.
“Kan dah terlepas persembahan, masa juri komen baru nak tunjuk kejadian atas pentas, semaklah,” luah Khairulnizam.
“Artis manalah yang Astro Gempak buat ‘live’ nyanyi ini, tak sedap, kami nak Shila Amzah, Bob, bukan mereka itu,” komen Haniff. – KOSMO! ONLINE


151 mangsa banjir di Baling ditempatkan di PPS
Oleh NORLIA RAMLI

9 Oktober 2022, 9:14 pm
BALING – Seramai 151 mangsa daripada 47 keluarga ditempatkan di pusat pemindahan sementara (PPS) Kompleks Rakan Muda di sini, selepas rumah mereka dilanda banjir kilat sejak pagi tadi.
Kejadian banjir bermula pukul 6 pagi itu berlaku akibat limpahan Sungai Ketil dan Sungai Kupang berikutan hujan lebat berterusan sejak malam semalam.
Kesemua mangsa terlibat adalah dari Kampung Paya, Kampung Tanjung Merbau dan Kampung Charuk Sikin.
Pegawai Pertahanan Awam Daerah Baling, Leftenan (PA) Mohd. Faizol Ab. Aziz berkata, kampung lain yang turut terjejas dalam kejadian banjir kilat adalah Kampung Bendang Sera, Sungai Batu, Seberang Pekan, Lubuk Pedati, Belakang Masjid Baling dan Taman Bayu Sejahtera.
“Kawasan lain adalah Taman Intan, Kampung Siam Lorong Haji Mahmud dan Kampung Bawah Gunung,” katanya di sini hari ini.
Tambahnya, setakat ini hanya satu PPS dibuka. – KOSMO! ONLINE


Dua Sharifah ‘masuk air’ bergabung di Gegar Vaganza
Oleh MOHD RASDAN AHMAD

9 Oktober 2022, 10:38 pm
PETALING JAYA – Program Gegar Vaganza musim kesembilan yang memasuki episod keempat malam ini sekali lagi melakukan kejutan apabila dua Sharifah mengemudi rancangan tersebut kali ini.
Pengacara tetap, Elly Mazlein atau nama asalnya Sharifah Aida Mazlina Syed Hanafi kali ini bergabung dengan pengacara yang menggantikan Nabil Ahmad iaitu Sharifah Mariam Syed Abdullah Alhadad atau lebih mesra dengan panggilan Sherry Alhadad.
Terdahulu, Nabil Ahmad tidak kelihatan dalam konsert malam ini selepas bapa, Ahmad Ismail, 71, meninggal dunia kelmarin akibat komplikasi jantung.
Gandingan dua Sharifah itu malam ini nampaknya menjadi, namun dua pengacara popular yang terkenal dengan sikap riang mereka selama ini tetap ‘masuk air’.
Elly atau Kak Lina malam ini nampaknya terlalu berhati-hati jika dibandingkan dengan tiga episod lalu dengan mengawal tingkah lakunya yang fotogenik di atas pentas.
Minggu lalu Kak Lina sekali lagi dikatakan mengganggu peserta bertanding sehinggakan salah seorang peserta Jaclyn Victor tergelak ketika melakukan persembahan.

Melihat kepada komen di Twitter, rata-rata peminat rancangan tersebut mula memuji dan tidak kurang juga ‘mengata’ gandingan pengacara itu.
“Dua-dua Sharifah ni masuk air, tapi gandingan ni mantap pula. Kak Lina janganlah ‘behave’ sangat buat biasa-biasa sudah,” tulis @Allmonde.
“Ini memang gandingan mantap, sama-sama masuk air. Kelakar la Kak Lina ni dok kacau Fuad,” tulis @Syaz89.
“Nak tergelak pula aku tengok kelaku Kak Lina malam ni. Macam tak syok pula dia terlalu jaga-jaga malam ni,” kata @RollnRock90. – KOSMO! ONLINE.


UMNO Selangor selesai terima senarai nama calon PRU-15
Oleh ISKANDAR SHAH MOHAMED

9 Oktober 2022, 8:20 pm
KUALA SELANGOR – UMNO Selangor sudah menerima keseluruhan senarai nama calon 22 bahagian parti itu yang bakal bertanding dalam Pilihan Raya Umum ke-15 (PRU-15).
Pengerusi Perhubungannya, Tan Sri Noh Omar berkata, senarai itu rata-ratanya melibatkan lima calon bagi setiap kawasan Parlimen dan Dewan Undangan Negeri (DUN).
“Semua senarai nama berkenaan selesai dan kita sudah menerimanya baru-baru ini.
“UMNO negeri akan menyerahkannya kepada pucuk pimpinan tertinggi parti dalam tempoh terdekat,” katanya ketika ditemui selepas merasmikan Mesyuarat Perwakilan Wanita UMNO Bahagian Tanjong Karang di Institut Pengurusan Peladang (IPP), Tanjong Karang di sini, petang tadi.
Minggu lalu, Pengerusi Perhubungan UMNO negeri diminta memberi senarai nama kepada ‘Top 5’ bagi penentuan calon sehingga esok.
Perkara itu antara amanat perjumpaan khas bersama Presiden UMNO, Datuk Seri Dr. Ahmad Zahid Hamidi dan Perdana Menteri, Datuk Seri Ismail Sabri Yaakob yang melibatkan semua 191 bahagian termasuk sayap Pemuda, Wanita dan Puteri.

Jelas Noh yang juga Ahli Parlimen Tanjong Karang, senarai itu antaranya melibatkan enam calon termasuk penyandang kerusi.
“Kita kini hanya menunggu keputusan penuh pimpinan parti dalam menentukannya.
“Sama ada bergerak secara solo atau sebaliknya, kita sentiasa akur dengan arahan itu kelak,” ujarnya.
Dalam pada itu, beliau berkata, pihaknya akan melancarkan jentera di peringkat bahagian dan cawangan dalam tempoh terdekat.
“Kita sentiasa bersedia sepenuhnya menghadapi pilihan raya seolah-olah berlaku pada hari esok,” katanya. – KOSMO! ONLINE


Bajet 2023: KUSKOP sambut baik peningkatan peruntukan RM117 juta
Oleh ISKANDAR SHAH MOHAMED

9 Oktober 2022, 9:07 pm
KUALA SELANGOR – Kementerian Pembangunan Usahawan dan Koperasi (KUSKOP) menyambut baik Bajet 2023 yang menyalurkan tambahan RM117 juta peruntukan berbanding sebelum ini.
Peningkatan sebanyak 21 peratus itu melibatkan perbelanjaan pengoperasian dan pembangunan bagi kementerian tersebut.
Menteri Pembangunan Usahawan dan Koperasi, Tan Sri Noh Omar berkata, sejumlah RM668.3 juta diperuntukkan kali ini berbanding hanya RM551 juta pada tahun lalu.
“Peruntukan kepada KUSKOP itu meliputi RM212.1 juta bagi perbelanjaan pengoperasian manakala RM456.2 juta untuk pembangunan.
“Selain itu, peruntukan di bawah skim Program Usahawan Siswazah (PUSH) diluluskan sekali gus menunjukkan kerajaan serius membantu usahawan tanpa mengira lapisan masyarakat dan kaum,” katanya pada sidang akhbar selepas merasmikan Mesyuarat Perwakilan Wanita UMNO Bahagian Tanjong Karang di Institut Pengurusan Peladang (IPP) Sungai Kajang di sini, petang tadi.
KUSKOP kelmarin memaklumkan pelaksanaan Bajet 2023 diharap dapat membantu usahawan dan koperasi mengukuhkan kembali perniagaan, sekali gus mempersiapkan golongan itu berdepan cabaran masa depan.

Pelbagai inisiatif diumumkan dalam usaha membantu perusahaan mikro, kecil dan sederhana (PMKS) mengukuhkan kembali perniagaan mereka dalam era pasca pandemik dan ketidaktentuan ekonomi global yang mencabar.
Jelas Noh yang juga Ahli Parlimen Tanjong Karang, kerajaan pimpinan Perdana Menteri, Datuk Seri Ismail Sabri Yaakob terbukti amat prihatin membantu usahawan tempatan.
“Bantuan seumpama itu amat diperlukan rakyat terutama golongan usahawan yang mahu bangkit dalam perniagaan.
“Peranan Kementerian Kesihatan (KKM) sebelum ini cukup penting ketika PKP (Perintah Kawalan Pergerakan), namun negara yang dalam fasa endemik kini perlu membantu golongan usahawan terjejas,” ujarnya. – KOSMO! ONLINE


Bapa gilis anak 2 tahun guna traktor
Oleh KOSMO!

9 Oktober 2022, 7:00 pm
BANGKOK – Seorang lelaki di wilayah Chon Buri, Thailand secara tidak sengaja menggilis anak perempuannya menggunakan sebuah traktor yang mengakibatkan mangsa meninggal dunia, lapor laman berita Thaiger semalam.
Kemalangan ngeri itu berlaku di sebuah ladang di daerah Bowin, Khamis lalu.
Polis segera bertindak balas terhadap kejadian tersebut dengan menahan bapa berusia 27 tahun itu yang kecewa atas kematian anak perempuannya yang berumur dua tahun.
Lelaki tersebut memberitahu penyiasat bahawa dia sebelum ini telah melarang anak perempuannya bermain di sekitar traktor dan menasihati mangsa agar menjauhinya ketika dia mengendalikannya.
Ketika kejadian, lelaki itu dikatakan menggunakan traktor tersebut untuk mengalihkan timbunan kotoran di mukim That Thong. Selepas menerima laporan, polis bergegas ke lokasi tersebut bersama anggota penyelamat.
Namun, kanak-kanak berkenaan dilaporkan mati di tempat kejadian akibat digilis. Akhbar Pattaya News melaporkan bahawa mangsa mengalami kecederaan parah di kepala dan sudah meninggal dunia ketika anggota penyelamat tiba.

Pegawai polis kemudian membawa suspek ke Balai Polis Bowin untuk disoal siasat.
Mayat mangsa yang dalam keadaan hancur dibawa ke hospital untuk bedah siasat. – Agensi


Kanak-kanak lelaki lemas, bot dinaiki karam
Oleh IVAN AMIRUL

9 Oktober 2022, 8:39 pm
KOTA BELUD – Seorang kanak-kanak lelaki lemas selepas bot dinaiki bersama keluarga karam dalam kejadian di Kampung Rampayan Laut di sini hari ini.
Dalam kejadian kira-kira pukul 2 petang itu, mangsa, Muhammad Hayrul Sufyan Fian berusia setahun dilaporkan bersama sembilan individu lain sedang dalam perjalanan dari Pulau Mantanani menuju ke kampung terbabit.
Bagaimanapun, bot dinaiki dipercayai karam ketika dalam perjalanan dan mangsa dilaporkan hilang sebelum ditemui meninggal dunia oleh penduduk kampung.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada pukul 2.22 petang.
“Sepasukan bomba dari Balai Bomba dan Penyelamat (BBP) Kota Belud bersama kenderaan pacuan empat roda dan bot penyelamat terus bergegas ke lokasi kejadian.
“Pusat Gerakan Operasi menerima laporan sebuah bot berkenaan membawa 10 penumpang membabitkan empat lelaki, tiga wanita dan tiga kanak-kanak.

“Sembilan mangsa berjaya menyelamatkan diri, manakala seorang kanak-kanak ditemui tidak sedarkan diri oleh penduduk kampung,” katanya dalam kenyataan hari ini.
Menurutnya, mangsa disahkan meninggal dunia oleh pegawai perubatan sebelum diserahkan kepada pihak polis untuk tindakan lanjut sebelum operasi ditamatkan pada pukul 4.15 petang. – KOSMO! ONLINE


Agong, Permaisuri adakan lawatan 6 hari ke London
Oleh MOHD RASDAN AHMAD

9 Oktober 2022, 6:12 pm
PETALING JAYA – Yang di-Pertuan Agong, Al-Sultan Abdullah Riayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah berkenan berangkat ke London bagi mengadakan lawatan khas bermula esok hingga 16 Oktober ini.
Istana Negara dalam satu kenyataan berkata, Seri Paduka Baginda berdua dijadualkan berangkat melakukan kunjungan hormat ke atas Raja Britain, Raja Charles III di Istana Buckingham, London pada 12 Oktober ini.
“Keberangkatan Seri Paduka Baginda berdua mencerminkan keakraban dengan Baginda Raja Charles III sejak lebih empat dekad dan pernah bersukan polo berkuda bersama-sama ketika zaman remaja di pelbagai peringkat kejohanan antarabangsa.
“Kunjungan hormat ini juga mencerminkan hubungan dua hala yang rapat antara Malaysia dan United Kingdom sejak kemerdekaan Malaysia 65 tahun lalu,” katanya kenyataan itu sebentar tadi.
Tambah kenyataan itum pada 12 Oktober lalu, Seri Paduka Baginda berdua turut dijadualkan berangkat menyempurnakan majlis perasmian Stesen Janakuasa Battersea, projek hartanah ikonik pelaburan Malaysia di London.
Berkeluasan 16.99 hektar, Steen Janakuasa Battersea adalah projek hartanah membabitkan usaha sama Sime Darby Property, SP Setia Berhad, Kumpulan Wang Simpanan Pekerja  (KWSP) dan Permodalan Nasional Berhad (PNB) sejak 2012 dengan nilai pembangunan kasar sebanyak RM51.53 bilion.

“Seri Paduak Baginda berdua dijadualkan mengakhiri Lawatan Khas ini dan berangkat pulang ke tanah air pada 16 Oktober ini,” jelasnya lagi.
Dalam pada itu, dari segi hubungan dua hala, United Kingdom merupakan rakan dagang ke-18 terbesar bagi Malaysia pada 2021 dengan jumlah dagangan direkodkan di antara kedua negara sebanyak RM17.17 bilion, peningkatan 2.9 peratus berbanding 2020.
Nilai eksport Malaysia ke United Kingdom pada tahun lalu juga telah direkodkan sebanyak RM9.78 bilion, manakala nilai import dari United Kingdom sebanyak RM7.39 bilion. – KOSMO! ONLINE.


Penghantar barang selamba masuk rumah pembeli, ambil wang dari ‘lokasi rahsia’
Oleh KOSMO!

9 Oktober 2022, 6:00 pm
JAKARTA – Sebuah klip video tular di media sosial Indonesia memaparkan tindakan seorang penghantar barang yang berurusan secara tunai atau ‘cash on delivery’ (COD) dengan selamba memasuki sebuah rumah yang ketiadaan pemiliknya, lapor laman berita Suara.com semalam.
Video itu dimuat naik dalam akaun Instagram @kepoin_trending.
Lelaki itu merakam dirinya memasuki pekarangan sebuah rumah untuk menghantar barang walaupun pemiliknya tiada di rumah.
Dia berjalan sambil bernyanyi ketika menuju ke satu sudut rumah itu di mana terletaknya sebuah kereta mainan kanak-kanak.
Sebelum mengambil wang dari tempat duduk kereta mainan itu, dia sempat menekan hon mainan pada stereng kereta tersebut.
Selepas mengambil wang yang pada awalnya sudah diletakkan oleh pemilik rumah tersebut, dia kemudian menyerahkan semula baki caj yang dikenakan.

Video itu mendapat perhatian netizen di ruangan komen.
“Sama seperti penghantar yang biasa saya berurusan. Jika barang itu COD tetapi tiada orang di rumah, dia sudah tahu di mana wang itu diletakkan,” kata seorang netizen. – Agensi


Nasi lemak RM2.50 dapat dua ikan bilis, tiga kacang
Oleh KOSMO!

9 Oktober 2022, 5:59 pm
PETALING JAYA – Seorang pelanggan kecewa apabila nasi lemak yang dibelinya pada harga RM2.50 sebungkus hanya berisikan dua ikan bilis serta tiga biji kacang tanah.
Bukan itu sahaja, timun dan telur juga tidak diletakkan dalam hidangan berkenaan.
Menurut pengguna media sosial, Khairi Amsyar, dia menyifatkan makanan tersebut sebagai ‘nasi lemak akhir zaman’ kerana hasilnya tidak seperti kebiasaan nasi lemak yang dijual.
Difahamkan, dia membeli nasi lemak itu di sebuah kedai yang terletak di Behrang, Perak.
Meskipun harga hidangan berkenaan cuma RM2.50, namun melihat isi dalamnya seperti tidak berbaloi kerana hanya dibalut menggunakan daun pisang dan surat khabar sahaja.
Menjengah ke ruangan komen, pelbagai reaksi turut diberikan oleh pengguna lain dan rata-ratanya bersetuju dengan sikap sebahagian besar peniaga yang hanya mengejar keuntungan daripada kualiti makanan yang dijual.

“Kalau sikit macam itu, RM1.50 paling mahal pun nak jual, kalau sampai RM2.50 memang ambil kesempatan. Banyak barang mentah sudah dikawal harga, tak payah nak bagi alasan barang mahal dengan letak harga makanan macam ‘yahudi’,” tegur Anne.
“Peniaga boleh pergi haji balik hari, seminggu berniaga, untung beribu-ribu kalau macam ini,” seloroh Amirul. – KOSMO! ONLINE


‘Remaja paling berbahaya’ di Scotland tikam pegawai penjara
Oleh KOSMO!

9 Oktober 2022, 9:00 pm
LONDON – Seorang samseng remaja yang diberi julukan remaja paling berbahaya di Scotland didakwa menikam dua pegawai penjara menggunakan sebilah pisau ketika dihidangkan makan malam, lapor akhbar Mirror UK, semalam.
Darren Cornelius, 32, bertindak mencederakan dua pegawai di selnya yang terletak di penjara HMP Shotts, Lanarkshire.
Ketika kejadian, Cornelius didakwa berang mengenai makanan yang diterimanya sebelum bertindak mengeluarkan pisau kecil dari poketnya.
Empat pegawai kemudian mengeluarkan belantan untuk perlindungan tetapi Cornelius sempat menikam pegawai bernama Andrew Philips di bahagian kiri badannya. Mangsa mengalami kesan tusukan sedalam 1 sentimeter berhampiran tulang rusuknya.
Cornelius kemudian dipukul menggunakan belantan tetapi berjaya menusuk lengan seorang lagi pegawai, Derek McKay sehingga menyebabkan luka kecil.
Kedua-dua mangsa dihantar ke Hospital Universiti Wishaw untuk mendapatkan rawatan dan disahkan tidak cedera parah.

Dalam satu pautan video yang dikongsikan penjara HMP Berlinnei di Mahkamah Syerif Hamilton, Cornelius mengaku menyerang dua pegawai berkenaan pada September lalu.
“Cornelius nampaknya tidak menyukai makanannya dan meluahkan rasa marah kepada pegawai penjara,” kata timbalan pendakwa raya, Alice Carey.
Cornelius telah dihukum penjara seumur hidup kerana mencederakan Daniel Sweeney dalam serangan pisau secara rambang di Edinburgh pada 2007.
Pada 2019, dia dihukum  penjara 10 tahun kerana mengelar seorang pembunuh upahan, Marcello Pacitti di sebuah bengkel di penjara HMP Edinburgh.
Ketika berusia 11 tahun pada 2000, Cornelius menculik seorang gadis berusia sembilan tahun dari rumah neneknya di Fountainbridge sebelum menikam mangsa sebanyak lapan kali. – Agensi


‘Pengembara masa’ ramal meteor terhempas di Bumi hujung tahun ini
Oleh KOSMO!

9 Oktober 2022, 8:00 pm
WASHINGTON – Seorang individu yang mendakwa dirinya sebagai ‘pengembara masa dari tahun 2671’ memberi amaran kepada orang ramai mengenai beberapa ‘peristiwa besar’ yang bakal berlaku di Bumi menerusi beberapa hantaran klip video di media sosial, lapor akhbar The Sun semalam.
Pengguna TikTok, Eno Alric, yang lebih dikenali dengan julukan ‘theradianttimetraveler’ antaranya mendakwa manusia akan menemui planet baharu, Bumi dilanda ombak besar dan dilawati oleh makhluk asing antara November 2022 hingga Mei 2023.
“Perhatian! Ya, saya pengembara masa sebenar dari tahun 2671, ingat tarikh-tarikh ini.
“30 November 2022: Teleskop James Webb menemui planet yang amat menyerupai Bumi.
“8 Disember 2022: Meteor besar terhempas di Bumi yang mengandungi jenis logam dan spesies asing baharu,” kata Alric.
Tambahnya, pada 6 Februari 2023, sekumpulan empat remaja akan menemui tinggalan purba dan peranti yang membuka lubang laluan ke galaksi lain.

“23 Mac 2023: Sekumpulan saintis yang meneroka Jurang Mariana menemui spesies purba,” demikian menurut dakwaannya.
Rata-rata netizen bagaimanapun menunjukkan reaksi tidak percaya mengenai dakwaan tersebut. – Agensi


Wanita meninggal dunia di tepi kubur adik
Oleh DIYANATUL ATIQAH ZAKARYA

9 Oktober 2022, 8:56 pm
ALOR GAJAH – Seorang wanita menemui ajal ketika menziarahi kubur adiknya di tanah perkuburan Tanah Wakaf Lubok China di sini, hari ini.
Suhaidzra Abd. Zahar, 36, yang masih bujang dilihat rebah di sisi kubur adiknya oleh orang awam sebelum disahkan meninggal dunia oleh pegawai perubatan di Klinik Kesihatan (KK) Lubok China.
Ketua Polis Daerah Alor Gajah, Superintenden Arshad Abu berkata, wanita itu dikatakan datang menziarahi kubur adiknya kira-kira pukul 10.45 pagi.
“Semasa berada di kubur arwah adiknya, saksi nampak wanita itu tiba-tiba rebah.
“Orang ramai kemudian membawanya ke KK Lubok China, namun disahkan telah meninggal dunia,” katanya kepada pemberita di sini, hari ini.
Ujarnya, Suhaidzra yang bekerja sebagai kerani dan menetap di Negeri Sembilan kerap pulang ke kampungnya di Lubok China bagi menziarahi kubur adiknya.

“Pegawai perubatan mengesahkan wanita itu meninggal dunia akibat masalah komplikasi jantung.
“Kes ini diklasifikasikan sebagai mati mengejut,” katanya. – KOSMO! ONLINE


Lelaki ditahan ugut wanita enggan jadi kekasih
Oleh NUR HUDA MUSA

9 Oktober 2022, 4:11 pm
AMPANG – Seorang lelaki ditahan polis selepas mengugut seorang wanita dengan pelbagai ugutan jenayah selepas mangsa enggan menjadi teman wanitanya.
Ketua Polis Daerah Ampang Jaya, Asisten Komisioner Mohamad Farouk Eshak berkata, dalam kejadian pukul 6.30 petang pada 1 Oktober lalu, lelaki terbabit telah datang ke rumah mangsa di Taman Ukay Perdana, Ampang dan memaksa wanita itu untuk keluar bertemu dengannya.
“Suspek turut mengugut mahu menumbuk wajah mangsa apabila wanita berusia 28 tahun itu enggan keluar dari rumah untuk berjumpa dengannya.
“Selain itu, suspek turut mengugut akan menarik atau merosakkan kereta mangsa sekiranya terjumpa wanita itu di mana-mana tempat,” katanya dalam satu kenyataan di sini hari ini.
Mohamad Farouk berkata, pengadu memaklumkan telah berkenalan dengan suspek sejak 10 bulan lalu dan lelaki itu dikatakan sering mengawalnya dengan tidak membenarkannya berkawan ataupun rapat dengan lelaki lain.
“Susulan laporan polis dibuat mangsa, sepasukan anggota dari Bahagian Siasatan Jenayah Daerah Ampang Jaya berjaya menahan suspek di Bangsar Baru di sini, pada pukul 9 malam tadi serta merampas telefon bimbit miliknya.

“Semakan mendapati suspek tidak mempunyai sebarang rekod jenayah dan dadah serta direman dua hari sehingga esok untuk membantu siasatan,” katanya.
Tambah kenyataan itu lagi katanya, kes itu disiasat mengikut Seksyen 506 Kanun Keseksaan. – KOSMO! ONLINE


Suami isteri disiasat, video pandu sambil hisap gam tular
Oleh DIYANATUL ATIQAH ZAKARYA

9 Oktober 2022, 5:33 pm
MELAKA – Sepasang suami isteri disiasat selepas sebuah video yang memaparkan mereka sekeluarga termasuk seorang kanak-kanak menaiki kereta dengan pemandunya menghisap gam tular dalam media sosial.
Ketua Polis Daerah Melaka Tengah, Asisten Komisioner Christopher Patit berkata, pasangan suami isteri berusia 33 dan 23 tahun itu dibawa ke Balai Polis Melaka Tengah di sini oleh Bahagian Siasatan Penguatkuasaan Trafik kelmarin.
Menurut beliau, hasil soal siasat pihaknya mendapati hanya suspek lelaki mengaku menghisap gam.
“Pada Jumaat lalu, kira-kira pukul 11 malam, pasukan kita pergi ke Pernu dan berjumpa dengan pemilik kenderaan terbabit untuk memeriksa kereta yang tular.
“Pemandu lelaki dan dua penumpang iaitu isteri serta anak tirinya berusia empat tahun dikesan dan dibawa ke balai polis.
“Hasil soal siasat hanya si suami mengaku dia menghisap gam,” katanya dalam satu kenyataan di sini, hari ini.

Kereta Proton Iswara dinaiki pasangan suami isteri dan seorang kanak-kanak.
Klip video berdurasi 17 saat itu tular memaparkan seorang lelaki memandu kereta jenis Proton Iswara dilihat menghidu sesuatu dalam plastik dengan seorang wanita di tempat duduk penumpang hadapan.
Menerusi video sama, individu yang merakam mendakwa terdapat seorang kanak-kanak perempuan di tempat duduk belakang.
Dalam pada itu, Christopher berkata, ujian air kencing mendapati pasangan itu bebas mengambil bahan terlarang.
“Kertas siasatan dibuka di bawah peraturan 17 LN 166/59 Kaedah-kaedah Lalulintas 1959 dan dirujuk kepada Timbalan Pendakwa Raya untuk tindakan selanjutnya,” ujarnya. – KOSMO! ONLINE


Honda C70 Cdi jadi pilihan anak muda
Oleh KOSMO!

9 Oktober 2022, 4:32 pm
PETALING JAYA – Motosikal Honda Cub atau Honda C70 yang mula dikenali pada 1982 telah menjadi pilihan dan buruan anak muda ketika ini.
Mesra dipanggil Honda Petak, pada akhir 90-an dan awal 2,000-an motosikal ini sememangnya menjadi pilihan kepada ‘mat motor’ ketika itu kerana mudah diselenggara dan ditambah ‘power’.
Bukan itu sahaja, budak-budak baharu berjinak dalam dunia permotoran juga boleh membuka enjin jentera ini kerana didapati penghasilannya amat ringkas.
Namun, motosikal ini kemudiannya menyepi. Ada yang ditinggalkan di bawah pokok rambutan dan ada juga dijadikan sebagai pelapik barangan di halaman rumah.
Ketika usia motosikal ini menjengah 40 tahun, masih ramai lagi memburu khazanah dari Jepun ini untuk dibaik pulih menjadi rupa asal jentera jimat minyak ini.
Terkini, jika dihitung dengan usianya dan cc kenderaan ini, harga yang sepatutnya ditawarkan adalah dalam lingkungan RM800, namun jangan terkejut apabila ada yang membelinya pada harga RM4,000 ketika ini.

Menerusi Facebook Group Honda CDI C70, masih ramai peminat jentera ini membaik pulih semula kenderaan purba ini menjadikannya seperti baru keluar kilang.
Rata-rata peminat motosikal ini sanggup berhabis ribuan ringgit semata-mata mahu menjadikan kenderaan ini sebagai lagenda yang masih diingati.
Malah ramai peminat C70 ini menyimpan khazanah ini dalam keadaan yang amat baik dan baru berbanding motosikal idaman wanita, Yamaha Y15. – KOSMO! ONLINE.


Bajet 2023: RM4 billion beli aset pertahanan baharu
Oleh ADNAN IBRAHIM

9 Oktober 2022, 4:34 pm
KLUANG – Sebanyak RM4 billion diperuntukkan kepada Kementerian Pertahanan (Mindef) menerusi Bajet 2023 untuk pembelian aset pertahanan baharu.
Menteri Kanan Pertahanan, Datuk Seri Hishammuddin Hussein berkata, adalah jelas peruntukan menerusi Bajet 2023 terhad dan tidak mencukupi khususnya bagi perolehan aset-aset strategik dan ada di antaranya akan dibuat menerusi perancangan kewangan di bawah Rancangan Malaysia (RMK).
Hishammuddin (depan, empat dari kini) ketika hadir pada majlis penutup Karnival Tentera Darat di Taman Sri Lambak, Kluang hari ini.
Beliau berkata, antara perolehan baharu adalah melibatkan aset strategik untuk Tentera Udara Diraja Malaysia (TUDM) seperti Maritime Patrol Aircraft (MPA) dan Medium Altitude Long Endurance Unmanned Ariel System (MALE-UAS).
“Perolehan kesemua aset ini telah dilaksanakan secara tender terbuka antarabangsa bagi memastikan ia dilaksanakan secara telus,” katanya selepas merasmikan majlis penutup Karnival Tentera Darat di Taman Sri Lambak di sini hari ini.
Menurut Hishammuddin, perolehan bagi kesemua aset strategik tersebut adalah berdasarkan spesifikasi dan juga keperluan TUDM.
Sementara itu, bagi meningkatkan keupayaan Tentera Darat (TDM), Hishammuddin berkata, pihaknya akan melaksanakan perolehan Kenderaan Jenis A 4×4 sebanyak 136 unit dan Kenderaaan Jenis B pelbagai unit dengan nilai perolehan sebanyak RM2.049 bilion.

Hishammuddin beramah mesra dengan ahli Persatuan Veteran Angkatan Tentera Malaysia (PVATM) Cawangan Sembrong ketika hadir dalam majlis penutup Karnival Tentera Darat di Taman Sri Lambak di Kluang hari ini.
“Bagi penyelenggaraan aset ATM sedia ada, fokus utama ialah penyelenggaraan pesawat F/A-18D. Kira-kira RM2.4 bilion telah diperuntukkan bagi melaksanakan peningkatan keuayaan sistem pesawat F/A-18D serta F/A-18D Sustainment Programme.
“Kerja-kerja penyelenggaraan pesawat F/A-18D ini turut akan dilaksanakan menerusi kerjasama hasil hubungan erat Malaysia-Amerika Syarikat dan telah diperhalusi dan dipersetujui semasa perbualan telefon saya dengan Setiausaha Pertahanan Amerika Syarikat, Llyod J. Austin III beberapa hari lalu,”ujarnya.-KOSMO! ONLINE


‘Bapa pemerdagangan hidupan liar’ tiada kesalahan di negara ini
Oleh NUR HUDA MUSA

9 Oktober 2022, 5:51 pm
PETALING JAYA – Rakyat Malaysia, Teo Boon Ching yang diesktradisi ke Amerika Syarikat (AS) dari Thailand atas dakwaan menjalankan aktiviti pemerdagangan hidupan liar terancam sejak lebih dua dekad, tidak melakukan jenayah di negara ini.
Setiausaha Polis Malaysia, Datuk Noorsiah Mohd. Saaduddin berkata, perkara itu disahkan selepas pihaknya melakukan semakan berhubung kesalahan Boon Ching di negara ini.
“Semakan mendapati tiada terkesan sebarang kesalahan dilakukan Boon Ching di Malaysia bersabit kes ini, namun pemantauan akan terus dilaksanakan.
“Polis Diraja Malaysia (PDRM) dan Wildlife Crime Bureau (WCB) sentiasa mengikuti perkembangan ke atas Boon Ching yang diekstradisi dan dituduh di AS ekoran kesalahan pemerdagangan hidupan liar dan Akta Pengubahan Wang Haram (AS) pada 7 Oktober lalu,” katanya di sini hari ini.
Menurut Noorsiah, PDRM juga sentiasa bekerjasama dengan agensi penguat kuasa di dalam dan luar negara bagi membanteras jenayah penyeludupan haiwan liar.
Boon Ching, 58, ditahan di Bangkok Julai lalu kerana jenayah penyeludupan hidupan liar.

Lelaki itu didakwa merupakan antara penyeludup hidupan liar utama sebuah rangkaian global.
Boon Ching digelar ‘bapa pemerdagangan hidupan liar’ oleh Perkhidmatan Ikan dan Hidupan Liar AS sekali gus dikehendaki oleh pihak berkuasa negara itu. -KOSMO! ONLINE